**ԵՎՐՈՊԱԿԱՆ ԱՐԺԵՔՆԵՐԻ ՎԱՐԿԱԲԵԿՄԱՆ ԴՐՍԵՎՈՐՈՒՄՆԵՐԸ ԶԼՄ-ՆԵՐՈՒՄ**

**(Ամփոփիչ զեկույց ըստ լրատվամիջոցների մոնիտորինգի արդյունքների)**

Խոսքի ազատության պաշտպանության կոմիտեն, Նիդերլանդների կառավարության աջակցությամբ2019 թվականի սեպտեմբերի 1-ից մինչև 2020 թվականի ապրիլի 30-ը իրականացրել է հայկական և ռուսական մի շարք ԶԼՄ-ների մոնիտորինգ: Հետազոտությունը միտված էր բացահայտելու քարոզչության տարբեր մեթոդներով եվրոպական արժեքները վարկաբեկող հրապարակումները**[[1]](#footnote-1)**: Մոնիտորինգը բաղկացած էր երկու փուլից: Առաջինն իրականացվել է 2019 թվականի սեպտեմբերի 1-ից մինչև դեկտեմբերի 31-ը և դրա արդյունքներով հրապարակվել է միջանկյալ հաշվետվություն, երկրորդն ընդգրկել է 2020 թվականի հունվարի 1-ից ապրիլի 30-ն ընկած ժամանակահատվածը: Սույն զեկույցում ներկայացված են մոնիտորինգի ամբողջ ժամանակաշրջանի տվյալները:

**ՆԱԽՆԱԿԱՆ ՏԵՂԵԿՈՒԹՅՈՒՆՆԵՐ**

Դիտարկվել է 13 ԶԼՄ՝ 5 հեռուստաընկերություն (այդ թվում՝ մեկը ռուսական «РТР-Планета»-ն, որը վերգետնյա եթերային հեռարձակմամբ ընդգրկում է Հայաստանի ամբողջ տարածքը), 3 համապետական թերթ և 5 առցանց լրատվամիջոց (նրանցից մեկը՝ ռուսական «Sputnik-Armenia»-ն, որը հայերեն բովանդակություն է ստեղծում ու տարածում): Հայկական լրատվամիջոցների ընտրությունը կատարվել է այնպես, որ հնարավորինս ներկայացված լինեն տարբեր քաղաքական ուժերի հետ ասոցացվող ԶԼՄ-ները: Այսպես, **թերթերի** դեպքում դիտարկվել են իշխանամետ «Հայկական ժամանակ»-ը և երկու ընդգծված ընդդիմադիրները՝ «Իրավունքը» և «Հրապարակը»: Ինչ վերաբերում է **հեռուստաընկերություններին,** ապա Հայաստանի հանրային հեռուստատեսությունից և ռուսական «РТР-Планета»-ից բացի, հետազոտվել են ևս երեք հեռարձակվողների՝ «5-րդ ալիք»-ի, «Երկիր մեդիա»-ի և «Կենտրոն»-ի ծրագրերը (հիմնական լրատվական և դրանց հաջորդող հասարակական-քաղաքական հաղորդումները): Դրանցից առաջինը ասոցացվում է ՀՀ երկրորդ նախագահ Ռոբերտ Քոչարյանի, իսկ հաջորդ երկուսը համապատասխանաբար «Հայ Յեղափոխական Դաշնակցություն» և «Բարգավաճ Հայաստան» կուսակցությունների հետ: Նույն սկզբունքով, տարբեր քաղաքական կողմնորոշումները հաշվի առնելով, մոնիտորինգում ընդգրկվել են հետևյալ առցանց լրատվամիջոցները. «Tert.am», «1-in.am», «24news.am», «News.am», «Sputnik-Armenia»:

Քանի որ քարոզչության մեթոդները բազմազան են, ապա դիտարկման շրջանակներում դրանք բաժանվել են հետևյալ պայմանական կարգերի (դրանք կարող էին դրսևորվել ինչպես առանձին, այնպես էլ համակցությամբ).

1. տարբեր տիպի մանիպուլյացիաներ (փաստերի նենգափոխում և/կամ խեղաթյուրում, կողմնակալ (աչառու, կանխակալ) մեկնաբանություն, գոյություն չունեցող աղբյուրներին հղումներ և այլն),
2. ազգային, քաղաքական, սոցիալական, կրոնական, ռասսայական և այլ խմբերի նկատմամբ ատելության խոսքի (hate speech) օգտագործում,
3. բացասական կարծրատիպերի օգտագործում:

Դիտարկման ընթացքում չափումներն իրականացվել են **միավորներով:** Ընդ որում, արձանագրվել են. ա) հետազոտված նյութերի ընդհանուր քանակը, բ) այդ ընդհանուր քանակից եվրոպական թեմատիկային և եվրոպական արժեքներին առնչվող հրապարակումների թիվը, գ) եվրոպական թեմատիկայով հրապարակումների խմբից եվրոպական արժեքների վարկաբեկմանն ուղղված քարոզչական բնույթի նյութերի քանակը: Այս վերջին խմբի հրապարակումների բովանդակությունը վերլուծվել է առավել մանրամասն. ինչ է ասվում, ով է ասում, ինչպիսին է վերաբերմունքը ասվածի նկատմամբ՝ չեզոք (0), դրական (+), բացասական (-)։ Մոնիտորինգի մեթոդոլոգիան առավել մանրամասն ներկայացված է համապատասխան բաժնում:

**ՄՈՆԻՏՈՐԻՆԳԻ ԱՐԴՅՈՒՆՔՆԵՐԸ**

Մոնիտորինգի 8 ամիսների ընթացքում 13 ԶԼՄ-ներում հետազոտվել է 208975 նյութ (առաջին փուլում՝ 103735, երկրորդում՝ 105240): Եվրոպական թեմատիկայով հրապարակումների թիվը կազմել է 48445 (առաջին փուլում՝ 30110, երկրորդում՝ 18335), կամ՝ 23%-ից մի քիչ ավելի (առաջին փուլում՝ 29%, երկրորդում՝ 17%). Եվրոպական թեմատիկայով նյութերի ընդհանուր քանակից միայն 301-ում (կամ՝ 0,6%-ում) են եվրոպական արժեքները վարկաբեկելուն միտված քարոզչական տարբեր տարրեր և հնարքներ հայտնաբերվել (տե՛ս 2-րդ հավելվածի 1-ին աղյուսակը): Սա, իհարկե, չափազանց ցածր ցուցանիշ է և վկայում է, որ եվրոպական թեմատիկան Հայաստանում լուսաբանվում է գլխավորապես չեզոք կամ դրական: Այսուհանդերձ, հակաեվրոպական բնույթի հրապարակումների բացահայտված աննշան այդ քանակը կարիք ունի ուսումնասիրության, քանի որ դրանց բովանդակության վերլուծությունը երկրի տեղեկատվական դաշտի բավականին հետաքրքիր միտումներ վեր հանելու հնարավորություն է տալիս:

Վերը բերված թվերից երևում է, որ մոնիտորինգի առաջին փուլում (2019 թվականի սեպտեմբեր-դեկտեմբերին) հետազոտված ԶԼՄ-ներում եվրոպական թեմատիկան նշանակալիորեն ավելի շատ է ուշադրության արժանացել, քան երկրորդում (2020 թվականի հունվար-ապրիլին): Սա, ամենից առաջ, պայմանավորված է նոր կորոնավիրուսի տարածմամբ: Համավարակն իրենով մթագնել է մյուս բոլոր թեմաները, էլ չենք ասում, որ վարակման վտանգի պատճառով չեղարկվեցին միջազգային հանդիպումները, գիտաժողովները, տարբեր մակարդակի բանակցությունները, և կյանքի բոլոր ոլորտները՝ մեծ քաղաքականությունից մինչև սպորտ, իրադարձային առումով էլ բավականին աղքատիկ էին: Սակայն այդ պայմանները ազդել են Եվրոպային և եվրոպացիներին վերաբերող նյութերի միայն քանակի վրա: Բովանդակային առումով, ինչպես վկայում են մոնիտորինգի տվյալները, նկատելի փոփոխություններ չեն եղել, և յուրաքանչյուր ԶԼՄ շարունակել է իրադարձությունները լուսաբանել՝ ելնելով իր առաջնահերթություններից և խնդիրներից:

Ուշագրավ է, որ վերը նշված՝ եվրոպական արժեքների վարկաբեկման հնարքներ օգտագործած 301 նյութի առավել մեծ մասը՝ 161-ը, բաժին է ընկնում տպագիր մամուլին: Մոնիտորինգի առաջին փուլի արդյունքներով այդ հարաբերակցությունը 213:116 էր, երկրորդ փուլի արդյունքներով՝ 88:45: Թերթերին հաջորդում են հեռուստաընկերությունները, որոնցում հետազոտության ողջ ընթացքում արձանագրվել է հակաեվրոպական բովանդակության 94 նյութ (65 և 29՝ համապատասխանաբար առաջին և երկրորդ փուլերում): Եվ նման հրապարակումների ամենաքիչ քանակը՝ 46-ը, արձանագրվել է առցանց լրատվամիջոցներում (32 և 14՝ համապատասխանաբար առաջին և երկրորդ փուլերում): Այդ տվյալներն արտացոլված են 2-րդ հավելվածի 2-դ աղյուսակում:

Հիշյալ 301 նյութերում դիտարկողները արձանագրել են հեղինակների տարբեր խմբերի կողմից քարոզչության այս կամ այն մեթոդին դիմելու 352 դեպք (վերջին թիվը ավելի մեծ է նյութերի թվից, քանի որ մեկ հրապարակումը կարող է պարունակել մի քանի հեղինակների մեկնաբանություն կամ հեղինակների կարծիքներ մի քանի թեմաների վերաբերյալ): Ընդսմին, եթե դիտարկենք հետազոտվող բոլոր ԶԼՄ-ների 8 ամսվա տվյալները, ապա մեծ մասամբ՝ 164 դեպքում, բացասական կարծրատիպեր, «թշնամանքի լեզու» և մանիպուլյատիվ հնարքներ պարունակող արտահայտությունների հեղինակները իրենք՝ լրագրողներն են, 103 դեպքում՝ փորձագետները/հասարակական գործիչները, 44-ում՝ քաղաքական գործիչները, 27-ում՝ պաշտոնատար անձինք, 5-ում՝ գիտության և մշակույթի ներկայացուցիչները: Երկու դեպքում հեղինակներ են կրոնական գործիչները, մեկ դեպքում՝ շարքային քաղաքացին, ևս 6-ի հեղինակները «այլ» խմբից են:

Որպես կանոն, արտահայտությունների հեղինակները դրական են վերաբերվել օգտագործված բացասական կարծրատիպերին, ատելության արտահայտություններին, մանիպուլյացիաներին: Անհամաձայնությունն ու չեզոքությունը չափազանց քիչ են դրսևորվել: Այսպես, լրագրողների շրջանում փաստերի խեղաթյուրման, կողմնակալ մեկնաբանության, «թշնամանքի լեզվի» և այլնի նկատմամբ բացասական վերաբերմունքի ընդամենը 8 դեպք է արձանագրվել: 107 դեպքում համաձայնություն է դրսևորվել, 6 դեպքում՝ չեզոք վերաբերմունք: Փորձագետների/հասարակական գործիչների մոտ մանիպուլյացիաներին և կարծրատիպերին չհամաձայնելու 3 դեպք է արձանագրվել՝ 103-ից, պաշտոնատար անձանց խմբում՝ 2-ը՝ 24-ից, քաղաքական գործիչների մոտ՝ 1-ը՝ 43-ից: Հեղինակների մյուս բոլոր խմբերում եվրոպական արժեքների վարկաբեկման բացասական բովանդակության նկատմամբ լիակատար համաձայնություն է (տե՛ս 2-րդ հավելվածի 3-րդ աղյուսակը):

Օգտագործված քարոզչական հնարքներից ամենից տարածվածը իրադարձությունների և երևույթների կողմնակալ-մանիպուլյատիվ մեկնաբանությունն է: Այս առանձնահատկությունը նկատվել է մոնիտորինգի ինչպես առաջին, այնպես էլ երկրորդ փուլում: Ութ ամիսների ընթացքում լրագրողներն այն կիրառել են 147, փորձագետները/հասարակական գործիչները՝ 100, քաղաքական գործիչները՝ 39, պաշտոնատար անձինք՝ 24, գիտության և մշակույթի ներկայացուցիչները՝ 5, կրոնական գործիչները՝ 2, շարքային քաղաքացին՝ 1, «այլ խմբերի» հեղինակները՝ 4 դեպքում (տե՛ս 2-րդ հավելվածի 4-րդ աղյուսակը):

Եվրոպական թեմատիկայով տեղեկատվական մանիպուլյացիաների հնարքներից տարածվածության աստիճանով երկրորդը փաստերի խեղաթյուրումն ու կեղծ տեղեկությունների օգտագործումն է: Մոնիտորինգի ողջ ժամանակաշրջանում լրագրողների մոտ այն արձանագրվել է 23, քաղաքական գործիչների մոտ՝ 9, փորձագետների/հասարակական գործիչների մոտ՝ 8 անգամ: Մյուս խմբերի հեղինակների մոտ փաստերի խեղաթյուրումը եզակի դեպքերում է եղել:

Դիտարկման խումբն արձանագրել է, որ 13 ԶԼՄ-ների ընդհանուր տեղեկատվական հոսքում, որպես կանոն, լրագրողներն ավելի հաճախ են Եվրոպայի և եվրոպական արժեքների վերաբերյալ բացասական կարծրատիպեր տարածում, քան մյուս խմբերի հեղինակները միասին վերցրած: Այսպես, հետազոտության 8 ամիսների ընթացքում ԶԼՄ-ների աշխատակիցների հրապարակումներում բացահայտվել է նման կարծրատիպերի օգտագործման 37 դեպք: Նշանակալիորեն ավելի քիչ են այդպիսիք արձանագրվել փորձագետների/հասարակական գործիչների (8), քաղաքական գործիչների (3), գիտության և մշակույթի ներկայացուցիչների (3), պաշտոնատար անձանց (2) և այլ խմբերի հեղինակների արտահայտություններում:

Լրագրողները տեղեկությունների անանուն (ենթադրաբար՝ գոյություն չունեցող) աղբյուրներին հղումների թվով անվիճելի առաջատարն են: Սա կարելի է դիտարկել իբրև լսարանի վրա անհրաժեշտ ազդեցություն գործելու մանիպուլյատիվ հնարք: Հեղինակների այս խմբում մոնիտորինգի ողջ ժամանակաշրջանում հայտնաբերված է 15 այդպիսի հղում, մեկ դեպքում էլ այդ հնարքն օգտագործել է քաղաքական գործիչը: Մյուս խմբերի հեղինակները նման հղումներ կատարելուց ձեռնպահ են մնացել (տե՛ս նույն աղյուսակը):

Ինչ վերաբերում է ատելության խոսքի օգտագործմանը, ապա, թեպետ այն հազվադեպ էր հանդիպում (հետազոտվող ԶԼՄ-ներում 8 ամսվա ընթացքում արձանագրվել է ընդամենը 24 դեպք), այդուհանդերձ, այստեղ էլ, դրանք ավելի շատ հայտնաբերվել են լրագրողների (9), փոքր ինչ ավելի քիչ՝ քաղաքական գործիչների (7) և փորձագետների/հասարակական գործիչների (5) մոտ: Ընդ որում, ատելության խոսքի մեծ մասը վերաբերում էր սեռական/գենդերային թեմատիկային (14), նշանակալիորեն ավելի քիչ՝ քաղաքական (5), եզակի դեպքերում՝ սոցիալական, ռասայական և այլ թեմաներին:

Այսուհանդերձ, եթե սահմանափակվենք միայն հետազոտված բոլոր ԶԼՄ-ների ընդհանրացված տվյալներով, ապա մեծ է հավանականությունը, որ գնահատականներն ու եզրակացությունները բավարար օբյեկտիվ չեն լինի: Այսպես, օրինակ, ԶԼՄ-ների առանձին տեսակների արդյունքները վկայում են, որ լրագրողները քարոզչության զանազան մեթոդների դիմելու քանակով հեղինակների այլ խմբերին գերազանցում են միայն տպագիր հրատարակություններում: Այստեղ, մոնիտորինգի 8 ամիսների արդյունքներով, թերթերի աշխատակիցներին բաժին է հասնում կողմնակալ մեկնաբանությունների, փաստերի խեղաթյուրման, բացասական կարծրատիպերի և այլնի մոտ 74 տոկոսը (169-ից 125): Իսկ ահա հեռուստաընկերությունների պարագայում պատկերը բոլորովին այլ է. փորձագետները/հասարակական գործիչներն իրենց հրապարակումներում և մեկնաբանություններում ավելի քան 2 անգամ շատ են օգտագործել քարոզչական հնարքներ, քան լրագրողները. 69-ը՝ 31-ի դիմաց: Ընդ որում, այդ 69-ը եվրոպական արժեքները վարկաբեկող հիշատակված հնարքներին հեղինակների դիմելու ընդհանուր թվի (128) կեսից ավելին է (տե՛ս 2-րդ հավելվածի 5-րդ աղյուսակը):

Մոտավորապես նույնը նկատվում է նաև առցանց լրատվամիջոցներում: Կողմնակալ մեկնաբանությունների, բացասական կարծրատիպերի օգտագործման և փաստերի խեղաթյուրման դեպքերով լրագրողներին մոտ 2 անգամ գերազանցել են ոչ միայն փորձագետները/հասարակական գործիչները (15-ը՝ 8-ի դիմաց) այլև քաղաքական գործիչները (15)։ Նույնիսկ պաշտոնատար անձինք ավելի շատ են դիմել վարկաբեկող արտահայտությունների (13), քան լրագրողները: Այսպիսով, առցանց հրատարակություններում եվրոպական արժեքների վարկաբեկմանը միտված զանազան քարոզչական հնարքների ավելի քան 78 տոկոսը (55 միավորից 43-ը) բաժին է ընկնում փորձագետներին, քաղաքական գործիչներին և պաշտոնյաներին (տե՛ս նույն աղյուսակը):

Վերը հիշատակված միտումները դրսևորվել են մոնիտորինգի ինչպես առաջին, այնպես էլ երկրորդ փուլում: Միակ տարբերությունն այն է, որ 2019 թվականի սեպտեմբերից դեկտեմբեր ժամանակաշրջանում, ինչպես արդեն նշվել է, եվրոպական թեմատիկայով նյութերի թիվը 60%-ով ավելի էր, քան 2020 թվականի հունվարից ապրիլ: Համապատասխանաբար՝ այլ չափանիշներով ևս, քանակական առումով, առաջին փուլի արդյունքները էականորեն գերազանցում են երկրորդ փուլի ցուցանիշներին:

Ստորև մենք կդիտարկենք ԶԼՄ-ների յուրաքանչյուր տեսակում մոնիտորինգի տվյալները՝ ըստ կոնկրետ հեռուստաընկերությունների, առցանց հրատարակությունների և թերթերի, քանի որ հենց նման մոտեցումն է հնարավորություն տալիս ապահովելու ստացված արդյունքների առավել օբյեկտիվ վերլուծությունը:

**Թերթեր**

Վերը նշված մոտեցման ճշմարտացիությունը ցուցադրենք թերթերի օրինակով: Ինչպես արդեն ասվել է, դիտարկման ենթարկված «Հայկական ժամանակ», «Իրավունք» և «Հրապարակ» թերթերում եվրոպական արժեքները վարկաբեկող ավելի շատ հրապարակումներ են հայտնաբերվել, քան հեռուստաընկերություններում և առցանց լրատվամիջոցներում միասին վերցրած՝ 161-ը 94-ի և 46-ի դիմաց: Սակայն եթե դիտարկենք թերթերի տվյալները առանձին-առանձին, ապա պարզ կդառնա, որ, օրինակ, «Հայկական ժամանակ»-ում հետազոտության ութ ամիսների ընթացքում բացահայտվել է հակաեվրոպական մեկնաբանություն պարունակող ընդամենը 10 նյութ (տե՛ս 2-րդ հավելվածի 6-րդ աղյուսակը), ընդսմին, 8 դեպքում հեղինակները դրանք օգտագործել են այդ արտահայտությունների նկատմամբ իրենց անհամաձայնությունն ու բացասական վերաբերմունքը դրսևորելու համար: Հետևաբար, կարելի է եզրակացնել, որ «Հայկական ժամանակ»-ը խիստ հազվադեպ է հրապարակում եվրոպական արժեքների մասին բացասական բովանդակություն, իսկ եթե հրապարակում է, ապա, որպես կանոն, այն օգտագործում է անհամաձայնություն արտահայտելու համար:

Ի տարբերություն դրա, «Իրավունք» թերթը մոնիտորինգի երկու փուլերում էլ հակաեվրոպական ուղղվածության նյութերի քանակով անվերապահ առաջատար է: Նրան բաժին է ընկնում տպագիր լրատվամիջոցների ընթերցողների մոտ եվրոպական արժեքների նկատմամբ բացասական վերաբերմունք ձևավորելուն միտված նյութերի մոտ 74 տոկոսը (161-ից 119-ը, տե՛ս նույն աղյուսակը): Հետազոտության ողջ ընթացքում ոչ մի այլ ԶԼՄ-ում չեն արձանագրվել այդ թեմայով այնքան կարծրատիպեր և մանիպուլյացիաներ, որքան «Իրավունքում»: Ընդ որում, ըստ ստացված արդյունքների, հակաեվրոպական քարոզչության մեծ մասն այստեղ կատարում են հենց լրագրողները: Այսպես, հիշատակված 119 հրապարակումներից 87-ի դեպքում ատելություն արտահայտելու, կողմնակալ մեկնաբանության, փաստերի խեղաթյուրման, բացասական կարծրատիպերի տարածման հեղինակները թերթի աշխատակիցներն են (տե՛ս 2-րդ հավելվածի 7-րդ աղյուսակը): Եվ, որպես կանոն, լրագրողները դրական են վերաբերվել հրապարակվող հակաեվրոպական բովանդակությանը:

Լրագրողներից նշանակալիորեն պակաս են տեղեկատվական մանիպուլյացիաներ օգտագործել փորձագետները/հասարակական գործիչները (17) և քաղաքական գործիչները (12), հազվադեպ՝ գիտության և մշակույթի ներկայացուցիչներ (5), ինչպես նաև՝ պաշտոնատար անձինք (3): Վերջիններիս մոտ երեք դեպքերից երկուսում եվրոպական թեմայով բացասական բովանդակությունը մեջբերվել է դրան անհամաձայնություն հայտնելու համար:

Ինչ վերաբերում է «Հրապարակ» թերթին, ապա այն միջին դիրք է զբաղեցնում եվրոպական արժեքների վրա հարձակումներից ձեռնպահ մնացած «Հայկական ժամանակ»-ի և բացահայտ հակաարևմտյան ուղղվածություն ունեցող «Իրավունքի» միջև: Այսպես, մոնիտորինգի 8 ամիսների ընթացքում արձանագրվել է 32 նյութ, որոնցում կան եվրոպական թեմատիկայով բացասական կարծրատիպեր և զանազան մանիպուլյացիաներ: Այստեղ ևս, ինչպես «Իրավունքում», դրանց հեղինակները գլխավորապես լրագրողներն են և միայն երկու դեպքում՝ փորձագետ/հասարակական գործիչները: Թերթի աշխատակիցների հրապարակումներում վեր է հանվել իրադարձությունների և փաստերի 28 կողմնակալ մեկնաբանություն, 7 բացասական կարծրատիպ, 6 հղում տեղեկությունների կասկածելի աղբյուրների, ատելության 3 արտահայտություն և այլն (քանի որ մեկ նյութում կարող են օգտագործված լինել քարոզչության մի քանի հնարքներ, ուստի դրանց թիվն ավելին է հրապարակումների թվից):

**Հեռուստաընկերություններ**

Մոնիտորինգում ընդգրկված հինգ հեռուստաընկերություններից 8 ամսվա ընթացքում եվրոպական արժեքները վարկաբեկող նյութեր ամենից շատ արձանագրվել են ռուսական «РТР-Планета» ալիքում՝ 60: Սա ավելին է, քան հայկական 4 ալիքների տվյալները միասին վերցրած՝ 34 (տե՛ս 2-րդ հավելվածի 8-րդ աղյուսակը): Ընդ որում, նման գերակշռություն հետազոտության երկու փուլերում էլ նկատվել է: Ռուսական հեռուստաալիքի «Вести» լրատվական ծրագրում, ինպես նաև՝ «Երեկոն Վլադիմիր Սոլովյովի հետ» և «60 րոպե» հասարակական-քաղաքական թոք-շոուներում արձանագրվել է քարոզչության տարբեր տարրեր պարունակող 92 մեկնաբանություն և արտահայտություն: Դրանց հեղինակները, ճնշող մեծամասնությամբ, եղել են փորձագետներ/հասարակական գործիչները (51) և լրագրողները (31), այդ թվում՝ թոք-շոուների և լրատվական ծրագրի վարողները (տե՛ս 2-րդ հավելվածի 9-րդ աղյուսակը): Պաշտոնատար անձանց և հեղինակների այլ խմբերի ներկայացուցիչների մոտ բացահայտված է Եվրոպային և եվրոպական արժեքներին վերաբերող քարոզչական հնարքների կիրառման համապատասխանաբար 5 և 3 դեպք, այլ հեղինակների՝ 2 դեպք:

Ուշագրավ է, որ արձանագրված բոլոր դեպքերում հեղինակների հիշատակած արտահայտությունները մոնիտորինգի խումբը որակել է իրադարձությունների և երևույթների կողմնակալ մեկնաբանություն: Միայն մեկ դեպքում լրագրողների և երկու դեպքում փորձագետների/հասարակական գործիչների մոտ եղել է եվրոպական արժեքները վարկաբեկող արտահայտությունների հետ անհամաձայնություն:

Հետազոտված հայկական հեռուստաընկերություններում հակաեվրոպական ուղղվածության ամենից շատ նյութեր՝ 23, հայտնաբերվել է «5-րդ ալիք»-ում: Այս լրատվամիջոցի առանձնահատկությունն այն է, որ այստեղ, ի տարբերություն, ասենք, «РТР-Планета»-ի, չի արձանագրվել որևէ դեպք, որ լրագրողները հնչեցնեն եվրոպական արժեքները վարկաբեկող արտահայտություններ (այստեղ և ստորև տե՛ս 2-րդ հավելվածի նույն՝ 8-րդ և 9-րդ աղյուսակները): Սակայն դրա փոխարեն նման առաքելություն վերցնում են հեռուստաընկերություն հրավիրված փորձագետներն ու քաղաքական գործիչները, որոնք էլ առանց բացառության բոլոր կանխակալ մեկնաբանությունների, փաստերի խեղաթյուրման և ատելության արտահայտությունների հեղինակներն են (փորձագետները՝ 13, քաղաքական գործիչները 10 դեպքում): Այլ խմբի հեղինակների ելույթներում նման բովանդակություն չի բացահայտվել:

Եվրոպական թեմատիկային վերաբերող նյութերում քարոզչական հնարքներ կիրառելուց զերծ են մնացել նաև հայկական մյուս հեռուստաալիքների լրագրողները: Այսպես, «Երկիր մեդիա» հեռուստաընկերության եթերում 8 ամսվա ընթացքում բացահայտված հակաեվրոպական բովանդակության 7 դեպքերում հեղինակներ են եղել փորձագետ/հասարակական գործիչը (3), քաղաքական գործիչները (2), կրոնական գործիչը (1) և պաշտոնյան (1):

Նույնը վերաբերում է նաև «Կենտրոն» հեռուստաընկերությանը, որտեղ հայտնաբերվել է 3 նյութ, որոնցում եվրոպական արժեքները վարկաբեկող կողմնակալ մեկնաբանություններով հանդես են եկել փորձագետ/հասարակական գործիչը և քաղաքական գործիչները: Ընդ որում, երկու ալիքներում էլ նման արտահայտություններին անհամաձայնություն չի հայտնվել:

Ի հակադրություն՝ Հայաստանի հանրային հեռուստաընկերությունում, դիտարկման ողջ ընթացքում, փորձագետ/հասարակական գործչի շուրթերից հնչած՝ եվրոպական արժեքներին վերաբերող միակ բացասական կարծրատիպն օգտագործվել է դրա նկատմամբ անհամաձայնություն հայտնելու համար:

**Առցանց լրատվամիջոցներ**

Հետազոտության 8 ամիսների ընթացքում առցանց լրատվամիջոցներում արձանագրվել է եվրոպական արժեքները վարկաբեկող46 հրապարակում, ինչը 2 անգամ քիչ է, քան հեռուստաընկերություններում և 3,5 անգամ քիչ, քան թերթերում:

Սակայն այս խմբում էլ կարևոր է վերլուծել առանձին առցանց հրատարակությունների տվյալները, քանի որ նրանցից մի քանիսում (օրինակ՝ «News.am»-ում) եղած նման հրապարակումների քանակն ավելին է, քան, ասենք, երեք հեռուստաընկերություններում՝ Հանրայինում, «Երկիր մեդիա»-ում և «Կենտրոնում» միասին վերցրած: Ընդսմին, կարևոր է մի էական նկատառում. թեպետ առցանց լրատվամիջոցներում եվրոպական թեմատիկայով նյութերը եղել են 3317-ից՝«Sputnik-Armenia»-ում, մինչև 13581 միավոր՝«News.am»-ում (համեմատության համար՝ թերթերում 707 մինչև 1040), քարոզչության տարրերով հրապարակումները շատ ցածր տոկոս են կազմել:

Այսպես, «News.am»-ում դիտարկված 58857 նյութից 13581-ը առնչվում էր եվրոպական թեմատիկային, որոնցից միայն 20-ն էր պարունակում եվրոպական արժեքների վարկաբեկման հնարքներ: «Tert.am»-ում այդ հարաբերակցությունը կազմել է 33247:7249:9, իսկ «24news.am»-ում՝ 36046:7280:9։ Ինչ վերաբերում է մյուս երկու առցանց լրատվամիջոցներին՝ «1in.am»-ին և «Sputnik Армения»-ին, ապա մոնիտորինգի ողջ ժամանակամիջոցում նրանցում հայտնաբերվել է հակաեվրոպական քարոզչության տարրերով 4-ական հրապարակում (տե՛ս 2-րդ հավելվածի 10-րդ աղյուսակը):

Հեղինակների տարբեր խմբերից «News.am»-ում և «Tert.am»-ում ավելի շատ մանիպուլյացիաներ կիրառել են փորձագետները/հասարակական գործիչները (արձանագրվել է նման 6-ական նման դեպք), մի քիչ պակաս՝ քաղաքական գործիչները («Tert.am»-ում՝ 5, «News.am»-ում՝ 4), պաշտոնատար անձինք («Tert.am»-ում՝ 2, «News.am»-ում 5) և լրագրողները («Tert.am»-ում՝ 2, «News.am»-ում 4):

Մի փոքր այլ պատկեր է «24news.am»-ում. այստեղ մյուսներից ավելի քարոզչության տարրեր օգտագործել են քաղաքական գործիչները (4): Պաշտոնատար անձանց մոտ արձանագրվել է 2 դեպք, մեկական՝ փորձագետ/հասարակական գործչի, կրոնական գործչի և այլոց մոտ: Մանիպուլյացիայի հնարքներ օգտագործած հեղինակների մոտավորապես նույն շրջանակն է «1in.am»-ում և «Sputnik Армения»-ում (տե՛ս 2-րդ հավելվածի 11-րդ աղյուսակը): Ընդ որում, հիշյալ բոլոր առցանց ԶԼՄ-ներում եվրոպական արժեքները վարկաբեկող արտահայտությունների հեղինակները համոզված էին իրենց ճշմարտացիության մեջ. այստեղ դիտարկող խումբը նման բովանդակության հետ անհամաձայնության ոչ մի դեպք չի արձանագրել:

**Մանիպուլյացիաների և բացասական կարծրատիպերի բովանդակությունը**

***Մոնիտորինգի առաջին փուլում*** հայկական մի շարք ԶԼՄ-ներում հակաեվրոպական տրամադրությունների արտահայտման հիմնական առիթը ՀՀ Ազգային ժողովի կողմից «Կանանց նկատմամբ բռնության և ընտանեկան բռնության կանխարգելման ու դրա դեմ պայքարի մասին» Եվրոպայի խորհրդի կոնվենցիայի վավերացման հարցն էր: Այդ փաստաթուղթը, որ ընդունվել է 2011 թվականի մայիսի 11-ին Ստամբուլում և ուժի մեջ է մտել 2014 թվականի օգոստոսի 1-ին, առավել հայտնի է որպես Ստամբուլյան կոնվենցիա: Հայաստանն այն ստորագրել է 2018 թվականի հունվարի 18-ին։ Փաստաթղթի շուրջ աղմուկը ակնհայտ քաղաքական ենթատեքստ ուներ և հրահրված էր 2018 թվականի թավշյա հեղափոխությամբ իշխանությունից հեռացված, այժմ ընդդիմադիր ուժերի կողմից: Եվ թեպետ հենց նրանց առաջնորդները, ներկայացնելով Հայաստանը, ժամանակին ստորագրել են հիշյալ կոնվենցիան, այսուհանդերձ, այժմ դրա վավերացումը փորձում են ներկայացնել իբրև Նիկոլ Փաշինյանի կառավարության կողմից ազգային ավանդույթների ոտնահարում: Բնականաբար, դրանում օգտագործում են հասարակության ծայրահեղ պահպանողական հատվածին, որը եվրոպական արժեքները նույնացնում է միասեռ ամուսնությունների, գեյ-շքերթների և նման այլ երևույթների հետ ու յուրովի է մեկնաբանում փոքրամասնությունների իրավունքները:

Հետազոտված մի շարք լրատվամիջոցներում, ինչպես արդեն նշվել է, նման տրամադրությունները ոչ միայն արտացոլվում էին քաղաքական գործիչների, փորձագետների/հասարակական գործիչների, գիտության և մշակույթի ներկայացուցիչների, այլ խմբերի հեղինակների արտահայտություններում և մեկնաբանություններում, այլև հաճախ բորբոքվում էին իրենց՝ լրագրողների մանիպուլյացիաներով։ Մասնավորապես, հենց Ստամբուլյան կոնվենցիայի հետևողական վարկաբեկման և «տխրահռչակ Ստամբուլյան կոնվենցիա», «հայ հասարակության մեծամասնության կողմից մերժված Ստամբուլյան կոնվենցիա» և նման այլ, ոչնչով չհիմնավորված դատողությունների հետևողական կիրառման արդյունքում դրանք դարձան կաղապարներ և վերածվեցին բացասական կարծրատիպերի։

Մոնիտորինգի ընթացքում հստակ ուրվագծվում էր միտում, երբ եվրոպական արժեքների վերաբերյալ հոռետեսական տրամադրված ԶԼՄ-ները մեկնաբանությունների և գնահատականների համար մանրակրկիտ ընտրում էին այն հեղինակներին, որոնք Ստամբուլյան կոնվենցիայում վտանգ էին տեսնում երկրի ազգային ինքնության համար։ Ընդսմին, փաստարկները երբեմն անհեթեթության էին հասնում. օրինակ ՝ «Թշնամի երկրում ընդունված փաստաթուղթը չի կարող վտանգավոր չլինել Հայաստանի համար»։

Այս իմաստով բնորոշ է Հայաստանի կոմկուսի առաջնորդ Երջանիկ Ղազարյանի մեկնաբանությունը, ըստ որի՝ Ստամբուլյան կոնվենցիայի միջոցով իշխանության մեջ հայտնված «սորոսականներն» իբր «Եվրոպայի խորհրդի հետ միասին փորձում են կազմաքանդել հայ ավանդական ընտանիքը, եկեղեցին և մեր բարքերը («Իրավունք», 5 նոյեմբերի, 2019)։ Քաղաքական գործչի կարծիքին համապատասխանում է նաև երգահան Սրբուհի Ստամբոլցյանի ասածը, թե կոնվենցիայով «Ընտանիքները վերացնելու նպատակ կա, ոչ թե՝ միասեռականներին պաշտպանելու...» («Իրավունք», 6 սեպտեմբերի, 2019)։ «Լույս» տեղեկատվական-վերլուծական կենտրոնի ղեկավար Հայկ Այվազյանը պնդում է, թե կոնվենցիայի միջոցով «Հայաստանում ներդրվում է ընտանիքներից երեխաների օտարման հանցավոր համակարգ» («Իրավունք», 23 հոկտեմբերի, 2019): Մարզիկ Էդուարդ Փոռեյանն էլ ավելի հեռուն գնացող եզրակացություն է անում. «Եվրոպա-Եվրոպա խաղալով հայություն ենք կորցնում, իմ ու քո երեխային ենք կորցնում ու նրանց ապագան...»։ («Իրավունք», 15 նոյեմբերի, 2019)։ Իսկ «Հրապարակ» թերթը այս առնչությամբ պատկերավոր է արտահայտվում. «... եվրոպաների էդ կեղտաջուրն ինչո՞ւ ենք մեր երկիր ներկրում»։ («Հրապարակ», 12 նոյեմբերի, 2019):

Մինչդեռ, Ստամբուլյան կոնվենցիային ծանոթանալով, ակնհայտ է դառնում, որ դրանում չկա այնպիսի դրույթ, որը միտված լինի ավանդական ընտանիքի քայքայմանը, երեխաների օտարմանը, միասեռական ամուսնությունների օրինականացմանը և նման այլ երևույթների, որոնց հիման վրա իրենց ենթադրություններն են կառուցում վերոնշյալ հայտարարությունների հեղինակները։ Ընդհակառակը, փաստաթուղթը ընտանիքի անդամներին պաշտպանում է ընտանեկան բռնությունից, և եթե այն նախատեսում է նման բռնության զոհերին ապաստան տրամադրել, ապա դա բացարձակապես չի նշանակում, թե ավանդական ընտանիքները կքայքայվեն, իսկ երեխաներն էլ կօտարվեն ծնողներից։ Այդ տրամաբանությամբ ստացվում է, որ բռնությունը հայկական ավանդական ընտանիքի անքակտելի բաղադրիչ է, և պետության ցանկացած միջամտություն կհանգեցնի նրա քայքայմանը։ Իսկ սա չի համապատասխանում իրականությանը։

Նման քարոզչական կողմնակալ մեկնաբանություններից է նաև այն պնդումը, թե Ստամբուլյան կոնվենցիան հակասում է Հայաստանի Սահմանադրությանը։ Այս մասին, մասնավորապես, հայտարարել է ՀՀ Բարձրագույն դատական խորհրդի նախկին ղեկավար Գևորգ Դանիելյանը («5-րդ ալիք», «Հայլուր» լրատվական ծրագիր, 28 նոյեմբերի 2019)։ Հասկանալի է, որ իշխանությունից զրկված ուժերի ներկայացուցիչների կողմից ակտիվորեն տարածվող այս թեզն էլ ակնհայտ քաղաքական ենթատեքստ ունի և միտված է վարկաբեկելու հետհեղափոխական կառավարությանը։ Եվ պատահական չէ, որ ՀՀ արդարադատության նախարարությունը պաշտոնական հայտարարություն[[2]](#footnote-2) տարածեց՝ ընդգծելով, որ կոնվենցիայի ոչ մի կետ չի հակասում ՀՀ Սահմանադրությանը։

Ուշագրավ է, որ ներկայացված կանխակալ մեկնաբանությունները, փաստերի խեղաթյուրումը և բացասական կարծրատիպերը հանդիպել են նաև այլ հետազոտված ԶԼՄ-ներում՝ նույն կամ այլ հեղինակների մոտ։ Օրինակ, հիշատակված այն թեզը, թե Ստամբուլյան կոնվենցիան հակասում է Հայաստանի Սահմանադրությանը, իր մեկնաբանություններում օգտագործել է նաև ՀՀ ԱԺ «Բարգավաճ Հայաստան» խմբակցության պատգամավոր Գևորգ Պետրոսյանը («News.am», 1 նոյեմբերի 2019, «Փորձում եք բոլոր ազգերին իջեցնել ձեր մակարդակին. Ստամբուլյան կոնվենցիայի դեմ երթը հասավ ԵԽ գրասենյակ»)։

Այսուհանդերձ, կոնվենցիայի վավերացման թեման եվրոպական արժեքները վարկաբեկելու մանիպուլյացիաների միակ առիթը չէր։ Այսպես, հոկտեմբերի վերջին «Խղճի ազատության և կրոնական կազմակերպությունների մասին» ՀՀ օրենքում փոփոխությունների վերաբերյալ Եվրոպայի խորհրդի և ՀՀ Ազգային ժողովի ներկայացուցիչների քննարկումը «Իրավունք» թերթը մեկնաբանել է այն ոգով, թե «Արևմուտքը փորձում է պարտադրել Հայ Առաքելական Սուրբ եկեղեցու դերի նվազեցում և կանաչ լույս աղանդավորական կազմակերպությունների համար...»։ Ընդսմին, իբրև տեղեկության աղբյուր նշված է՝ «մեր տեղեկություններով» («Իրավունք», 25 հոկտեմբերի, 2019)։

Մանիպուլյացիաների թեմաներ են դարձել նաև սեռը փոխելու որոշում ընդունած նշանավոր հայ ծանրորդուհու մասին ֆիլմի նկարահանումը, «Եվրատեսիլ» երաժշտական մրցույթին Հայաստանի մասնակցությունը, մետրոյի կայարաններից մեկի մոտ ներկայացված պերֆորմանսը։ Այս ամենը ներկայացվել է իբրև «Արևմուտքի քայքայիչ ազդեցություն» և պնդում այն մասին, թե նոր իշխանությունը, լինելով Արևմուտքի դրածոն, կատարում է նրա կամքը։

Սակայն բացասական լիցքավորման աստիճանով, հակաեվրոպական և հակաարևմտյան մեկնաբանությունների ագրեսիվությամբ, տարբեր ձևերով դրանց կրկնության հաճախականությամբ աչքի են ընկել հատկապես ռուսական «РТР-Планета» հեռուստաընկերության ծրագրերը: Ընդ որում, ինչպես արդեն նշվել է, ատելության խոսք, փաստերի խեղաթյուրում և կողմնակալ գնահատականներ պարունակող արտահայտությունների հեղինակներն էին դառնում ոչ միայն նպատակամետ ընտրվող և բազմիցս հրավիրվող փորձագետներն ու հասարակական գործիչները, այլև իրենք՝ լրագրողները:

Այսպես, «Երեկոն Վլադիմիր Սոլովյովի հետ» հեղինակային թոք-շոուի վարող Սոլովյովը, անտեսելով անկողմնակալության և անաչառության սկզբունքները, հայտարարում է. «Արևմտյան մոդելը չի կարող խաղաղություն և մարդու զարգացում ապահովել» («Երեկոն Վլադիմիր Սոլովյովի հետ», 2019 թ. նոյեմբերի 13-ի թողարկում): Եվս մի օրինակ. «ՆԱՏՕ-ն ժամանակակից աշխարհը գաղութացնելու իդեալական ձև է» («Երեկոն Վլադիմիր Սոլովյովի հետ», 2019 թ. նոյեմբերի 14-ի թողարկում): Մի քանի օր անց նույն՝ ՆԱՏՕ-ի թեմայով առավել թունդ է արտահայտվում «Կիրակնօրյա լուրեր» («Воскресные вести») ծրագրի վարող Դմիտրի Կիսելյովը. «ՆԱՏՕ-ի երկրները Ամերիկայի համար պարզապես կթու կով են» («Կիրակնօրյա լուրեր», 2019 թ. նոյեմբերի 17-ի թողարկում):

Իր այս տրամադրություններին համապատասխան էլ հեռուստաընկերությունը հրավիրում է փորձագետներին: Այսպես, Վլադիմիր Սոլովյովին հյուր եկած «Ռուսաստանն այսօր» միջազգային լրատվական գործակալության Զինովևյան ակումբի անդամ Դմիտրի Կուլիկովը հայտարարեց. «ՆԱՏՕ-ն ԱՄՆ-ի կողմից արևմտաեվրոպական աշխարհամասի քաղաքական օկուպացիայի ձև է. ահա թե ինչ է ՆԱՏՕ-ն» («Երեկոն Վլադիմիր Սոլովյովի հետ», 2019 թ. նոյեմբերի 20-ի թողարկում): Իսկ Իսրայելից հասարակական գործիչ Յակով Կեդմին նույն հաղորդման ժամանակ ասաց. «Եվրոպայի միասնական բանակը՝ չորրորդ ռայխն է: «Մայն կամպֆ», ահա սա է եվրոպական արժեքը: Նացիզմը եվրոպական արժեքների բուն էությունն է, որը Եվրոպան իր պատմության ընթացքում արմատավորել է ամբողջ աշխարհում»:

Նույն խիստ բացասական տրամադրություններն են նկատվել նաև այլ թեմաների քննարկման ժամանակ. օրինակ՝ կրոնի և բարոյականության: Ռուս հայտնի կինոռեժիսոր Նիկիտա Միխալկովը, մասնավորապես, հայտարարեց, թե «Եվրոպան դավաճանել է քրիստոնեությանը» և շարունակեց. «Այսօր Եվրոպան, մեծ երկրները ղեկավարում են մարդիկ, որոնք երեխաներ չունեն... Դա նշանակում է պահպանելու, հոգալու, օգնելու, փրկելու, բուժելու բնազդի բացակայություն» («Երեկոն Վլադիմիր Սոլովյովի հետ», 2019 թ. նոյեմբերի 18-ի թողարկում): Նույն ոգով է արտահայտվել նաև Ժողովուրդների բարեկամության համալսարանին (Ռուսաստան) կից պատմական փորձաքննությունների կենտրոնի տնօրենի տեղակալ Բորիս Յակեմենկոն․ «Եվրոպան, որը ձգտում է հարմարավետության, այսօր հրաժարվում է երեխաներից և ծնում է «չայլդֆրիի» նման զանազան շարժումներ, որովհետև դա իրենց համար խնդիր է. երեխան հարմարավետության բացակայություն է» («Երեկոն Վլադիմիր Սոլովյովի հետ», 2019 թ. նոյեմբերի 12-ի թողարկում): Իսկ «Ժամանակի էություն» շարժման առաջնորդ Սերգեյ Կուրղինյանը պնդեց, թե արևմտյան աշխարհում «չկա օրենք, արժեքներ չկան, դրանց փոխարեն «կաշա» է՝ ալյասերության, ապաբարոյականության, ապահումանիզմի փառաբանությամբ» («Երեկոն Վլադիմիր Սոլովյովի հետ», 2019 թ. հոկտեմբերի 3-ի թողարկում):

***Մոնիտորինգի երկրորդ փուլը*** համընկավ ամբողջ աշխարհում նոր կորոնավիրուսի սրընթաց աճի ժամանակաշրջանին: Համավարակը դարձավ համաշխարհային ԶԼՄ-ների գլխավոր թեման, և հայկական լրատվամիջոցներն էլ բացառություն չկազմեցին: Ընդսմին, միջազգային կյանքն էլ նշանակալիորեն պակաս էր հագեցած իրադարձություններով, քանի որ վարակի վտանգի պատճառով չեղարկվում էին հանդիպումները, համաժողովները, քննարկումները: Լավագույն դեպքում՝ դրանք անցկացվում էին առցանց:

Հենց դրանով է բացատրվում, որ մոնիտորինգի երկրորդ փուլում եվրոպական թեմատիկայով 1,6 անգամ ավելի քիչ հրապարակում է արձանագրվել, քան առաջինում: Համապատասխանաբար, քանակական առումով քիչ է եղել նաև հակաեվրոպական բովանդակությունը:

Սակայն հետազոտության երկրորդ փուլը հետաքրքիր և կարևոր էր նրանով, որ, ըստ էության, հաստատվեցին նախորդ փուլին վերաբերող միտումները, գնահատականներն ու եզրակացությունները: Այսպես, «Իրավունք» թերթը, որում 2020 թվականի հունվարից ապրիլ արձանագրվել են եվրոպական արժեքները վարկաբեկող ամենից շատ հրապարակումները, շարունակում էր իր ընթերցողներին տրամադրել ընդդեմ Ստամբուլյան կոնվենցիայի: Հունվարի 14-ի համարի տարբեր հրապարակումներում հեղինակներն այդ փաստաթուղթն անվանում են «այլանդակ նախագիծ» («2020-ին սպասեք ռեպրեսիաների, բայց Նիկոլը գնալու է» հոդվածում) և «զիբիլ» («Ով է փոխարինելու Նիկոլին» հոդվածում): Ընդ որում, վարչապետ Նիկոլ Փաշինյանին թերթն առաջվա նման ներկայացնում է իբրև Արևմուտքի դրածո, և հենց Արևմուտքի պահանջով էլ նա իբր «Հլը մի բան էլ ժամանակից շուտ կհաստատի ցանկացած հակահայկական ու հակազգային կոնվենցիա...» («Իրավունք», 14 փետրվարի, 2020 թ., «Ինչպես հանրաքվեով փոխել վարչապետին**»**):

Ճիշտ նույն դիրքորոշումն էր որդեգրել «Իրավունքը» նաև խորհրդարանի կողմից Եվրոպայի խորհրդի մյուս՝ «Սեռական շահագործումից և սեռական բնույթի բռնություններից երեխաների պաշտպանության մասին» կոնվենցիան վավերացնելու վերաբերյալ: Այս իմաստով բնորոշ է «Լույս» տեղեկատվական-վերլուծական կենտրոնի ղեկավար Հայկ Այվազյանի հարցազրույցը: Վերջինիս կարծիքը թերթը բավականին հաճախ և հաճույքով է տարածում: «Մանկապղծության կոնվենցիան վավերացնելուն պատգամավորները տվեցին դրական եզրակացություն» վերնագրով հրապարակման մեջ հարցազրույց տվողը, խեղաթյուրելով փաստերը և միջազգային փաստաթղթի բուն իմաստը, ասում է. «Կոնվենցիան պարտադրում է դպրոցական ծրագրերում ներառել սեռական դաստիարակության նյութեր՝ երեխաների մոտ սեռական հարաբերությունների նկատմամբ վաղ տարիքից հետաքրքրություն առաջացնելու համար...»: Հասկանալի է, որ կոնվենցիայում նման բան չկա: Սակայն խմբագրության համար կարևորն այլ է. Հայկ Այվազյանի ասածներն ամբողջովին համապատասխանում են նրան, ինչ քարոզում է թերթը. իբր եվրոպական կառույցները Հայաստանում անառակություն են սերմանում:

Այն թեզը, թե դրսի որոշակի շրջանակներ օգնել են Փաշինյանին իշխանության հասնել և կառավարում են նրան, ակտիվորեն օգտագործում է նաև «Հրապարակ» թերթը: Ընդ որում, մեծ տպավորություն ստեղծելու համար նման մտահանգումներն «ամրապնդվում են» հասարակության մեջ արդեն իսկ տարածված կարծրատիպերով: Օրինակ, հունվարի 14-ի համարի «Փաշինյանի վրա կրակողը Հայաստանի վրա է կրակում» վերնագրովհոդվածում թերթը գրում է. «Նրանք (այդ շրջանակները - ԽԱՊԿ) «...հայտնի են զանազան անվանումներով՝ «սորոսականներ», «արևմտյան լրտեսներ», «հակառուսական տարրեր»․․․ Փաշինյանը նույնիսկ չհասկացավ, թե ինչպես ինքը դարձավ այնպիսի օտարոտի երևույթների պաշտպանն ու ջատագովը, ինչպիսիք են տրանսգենդերների ու նույնասեռականների խնդիրը, ստամբուլյան կոնվենցիան, հայ ավանդական ընտանիքի այլասերումը, առողջ, հայրենասեր սերնդի ոչնչացումը»:

Իսկ ահա «Երկիր մեդիա» հեռուստաալիքում այն թեզը, թե Փաշինյանին իշխանության են բերել արտաքին, այդ թվում՝ եվրոպական ուժերը, մատուցվում է այլ դիտանկյունից. դա աշխարհաքաղաքական ուժերն արել են, որպեսզի ղարաբաղյան խնդիրը լուծեն իրենց սցենարով: Նման կարծիք է արտահայտել «Ադեկվադ» միաբանության համահիմնադիր Կոնստանտին Տեր-Նակալյանը՝ փետրվարի 21-ին հեռարձակված և փետրվարի 25-ին կրկնված «Երկրի հարցը» հաղորդման ժամանակ:

Որ այս թեմաները սուր քաղաքական բանավեճի առարկա են, վկայում են սահմանադրական փոփոխությունների հանրաքվեի քարոզչության ժամանակաշրջանում նախորդ իշխանության հայտնի դեմքերի հայտարարությունները. «...հանրաքվեի ժամանակ «այո» ասողները «այո» են ասում Ստամբուլյան կոնվենցիային, տրանսգենդերության քարոզին, և այլն»։ Մասնավորապես, նման կերպ է արտահայտվել ՀՀԿ խոսնակ Էդուարդ Շարմազանովը: Նրա խոսքերը մեջբերել է «Հայկական ժամանակ» թերթը: Սակայն ինչպես այս, այնպես էր մնացած 7 դեպքերում, թերթը տարբեր մանիպուլյացիոն արտահայտություններն օգտագործել է դրանց նկատմամբ անհամաձայնություն և քննադատական վերաբերմունք դրսևորելու համար:

Միաժամանակ, մոնիտորինգի երկրորդ փուլում Ստամբուլյան կոնվենցիայի վերաբերյալ տարբեր քաղաքական գործիչների և փորձագետների կողմնակալ մեկնաբանություններ արձանագրվել են նաև «5-րդ ալիք» հեռուստաընկերության եթերում («Հարցազրույց» ծրագիր, մարտի 5-ի, 10-ի և 11-ի թողարկումներ), «Sputnik-Armenia» տեղեկատվական կայքում (17 փետրվարի, «Ծնող N1 ու N2-ն անթույլատրելի են». հայ գործիչները` Պուտինի որոշման մասին» հրապարակում) և այլն:

Քանի որ Հայաստանի ներքաղաքական խնդիրները հաճախ պայմանավորվում են եվրոպական կառույցների հետ հարաբերություններով, Նիկոլ Փաշինյանի հակառակորդները փորձում են վարկաբեկել և՛ նրան, և՛ այդ կառույցները: Այսպես՝ «Tert.am» առցանց պարբերականը, որը նախկին խորհրդարանում ՀՀԿ չորս պատգամավորների պատկանող մեդիա հոլդինգի կազմում է, փետրվարի 7-ին հրապարակեց քաղաքացիական ակտիվիստ Արթուր Դանիելյանի ֆեյսբուքյան գրառումը, որում ասվում էր. «Նիկոլ Փաշինյանը գոյություն ունի ԵԽԽՎ-ի շնորհիվ: ԵԽԽՎ-ն է պատճառը, որ Նիկոլը ցմահ դատապարտված չէ»: Ավելին, ակտիվիստի կարծիքով՝ Փաշինյանը դառնալու է ԵԽԽՎ-ի բարոյազրկման պատճառը, քանի որ վերջինս, արարողակարգային դատապարտող ձևակերպումներից զատ, Փաշինյանի դեմ այլ բան չի ձեռնարկելու:

Թեպետ այս դատողությունները որևէ փաստական հիմնավորում չունեն և զուրկ են տարրական տրամաբանական կապերից, այսուհանդերձ, դրանք օգտագործվում են այն հաշվով, որ հնարավոր կլինի ազդեցություն գործել լսարանի ոչ բավարար իրազեկ հատվածի վրա:

Որոշ հայկական ԶԼՄ-ներ, որպես կանոն, առանց մեկնաբանությունների հրապարակում են նաև արտասահմանյան քաղաքական գործիչների և փորձագետների՝ եվրոպական կառույցների վարկաբեկմանը միտված հայտարարությունները: Մասնավորապես, «News.am» լրատվական կայքն ապրիլի 15-ին տեղադրել է «ԵԽԽՎ-ի բանաձևերն ինձ համար ոչ այլ ինչ են, քան թղթի կտոր. Ալիև» վերնագրով նյութ, որում Ադրբեջանի ղեկավարը այդ կազմակերպությանը մեղադրում է, թե՝ «20 տարի շարունակ Եվրախորհրդի Խորհրդարանական վեհաժողովն անում է հնարավոր ամեն ինչ` Ադրբեջանին արատավորելու, զրպարտելու և հեղինակազրկելու համար», այնուհետև՝ Ալիևի խոսքերով՝ Ադրբեջանի հարցով զեկուցողները «փրփրած... երկիրը ստով և հերյուրանքով են հեղեղում»: Իհարկե, նախագահի այս հայտարարությունը ոչ այլ ինչ է, քան Ադրբեջանի վերաբերյալ քննադատություններին ի պատասխան ԵԽԽՎ-ն վարկաբեկելու փորձ: Սակայն, երբ ԶԼՄ-ն, առանց մյուս կողմի տեսակետը ներկայացնելու, տարածում է նման հայտարարությունը, ինքը դառնում է մանիպուլյացիայի ամբիոն:

Հայկական լրատվամիջոցներն, ընդհանուր առմամբ, միջազգային թեմաները լուսաբանելիս, ավելի հաճախ օգտագործում են ռուսական աղբյուրները, այդ թվում՝ պետական: Եվ, որպես կանոն, քարոզչական բնույթի շատ նյութեր հայտնվում են տեղական ԶԼՄ-ներում: Դրա օրինակ է «News.am»-ում ապրիլի 11-ին հրապարակված «ԱՄՆ-ն արդիականացրել է Գերմանիայում տեղակայված միջուկային մարտագլխիկները. ԶԼՄ-ներ» վերնագրով լուրը: Հղում կատարելով ՏԱՍՍ-ին, «News.am»-ը հին մարտագլխիկները նորերով փոխարինելը ներկայացնում է իբրև կատարված փաստ և ավելացնում՝ թե տեղի են ունեցել ՆԱՏՕ-ի գաղտնի վարժանքեր, որոնք ենթադրում էին ատոմային պատերազմ սկսվելու սցենար: Ընդսմին, զորավարժությունների ամսաթիվը չի նշվում, և տպավորություն է ստեղծվում, թե մարտագլխիկների փոխարինումն ու վարժանքները փոխկապակցված իրադարձություններ են, իսկ դրանց մասին լուրը՝ թարմ: Սակայն, ինչպես փաստերի ստուգմամբ (fact-checking) պարզել է մոնիտորինգի խումբը, հիշյալ վարժանքները, ըստ Բունդեսվերի տեղեկագրի[[3]](#footnote-3), տեղի են ունեցել 2019-ի հոկտեմբերին: Ինչ վերաբերում է մարտագլխիկների փոփոխությանը, ապա ապրիլի դրությամբ ԱՄՆ-ը դեռ չի իրականացրել այն, թեպետ հայտարարել է նման մտադրության մասին[[4]](#footnote-4):

Հատուկ թեմա է Եվրոպայում կորոնավիրուսի տարածման խնդրի լուսաբանումը: Ռուսական աղբյուրներից հայկական ԶԼՄ-ների արտատպումները կամա թե ակամա հանգեցնում են այն մտքի գերակշռությանը, թե համավարակը սպառնում է Եվրամիության գոյությանն իսկ: Մասնավորապես, նույն «News.am»-ը, ակտիվորեն ներկայացնելով Իտալիային օգնություն ցուցաբերելիս ԵՄ-ին անբավարար համերաշխության մեջ մեղադրող իտալացի քաղաքական գործիչների դիրքորոշումը, («La Repubblica. Իտալիայում որոշ քաղաքական գործիչներ իջեցրել են ԵՄ դրոշները՝ բողոքելով համերաշխության պակասից», «News.am», 3 ապրիլի, 2020 թ., «Իտալիայի արտգործնախարարը համավարակի հետևանքները համեմատել է պատերազմի հասցրած վնասի հետ», «News.am», 13 ապրիլի, 2020 թ.), քիչ ուշադրության է արժանացնում համավարակի դեմ միասնական պայքար մղելու մասին պաշտոնական Բրյուսելի, Գերմանիայի և Հյուսիսային Եվրոպայի երկրների դիրքորոշումներին:

Սակայն հետազոտված ԶԼՄ-ներից կորոնավիրուսի թեման հակաերվրոպական համատեքստում ամենից շատ օգտագործել է ռուսական «РТР-Планета» հեռուստաընկերությունը: Ընդ որում, ինչպես լրատվական ծրագրերում, այնպես էլ թոք-շոուներում: Այսպես, մարտի 22-ին «Մեծ լուրեր» («Большие вести») ծրագրի վարող Դմիտրի Կիսելյովը, ոչ առանց չարախնդության ասաց. «...Փլուզվեց Շենգենյան գոտին... Իրենց սահմանների նկատմամբ հսկողություն են հաստատել Գերմանիան, Շվեյցարիան,Ավստրիան, Հունգարիան. Չեխիան, Դանիան, Լիտվան: Այսինքն՝ ազատ տեղաշարժման Շենգենյան գոտին 26 երկրներում արդեն չկա: Փաստորեն սա եվրոպական գաղափարի կործանումն է... Համերաշխության, փոխօգնության, ընդհանուր արժեքների, մարդու իրավունքների և հումանիզմի մասին բառերի այդ ամբողջ կեղծ զարդանախշը ասես քամուց քշված լինի»: Մեկ շաբաթ հետո՝ մարտի 29-ին նույն հաղորդավարը իր ծրագրում շարունակեց. «Շենգենն այս շաբաթ դարձավ 25 տարեկան: Սակայն այդ հոբելյանն ավելի նման է հուղարկավորության՝ առանց սահմանային ուղեփակոցների, միասնական Եվրոպայի երազանքի ցավոտ հրաժեշտի...»:

Համավարակի թեմայի քննարկման ժամանակ նույն գիծն էր առաջ տանում նաև «Երեկոն Վլադիմիր Սոլովյովի հետ» հեղինակային թոք-շոուի վարողը: Մասնավորապես, մարտի 29-ի թողարկման մեջ Սոլովյովը, մեջբերելով իտալացի ընդդիմադիր Մատեո Սալվինիի խոսքերն այն մասին, թե ԵՄ-ն օձերի և շնագայլերի որջ է, հայտարարեց. «Վիրուսը մահվան սպառնալիք է Շենգենյան գոտուն»: Ավելին, նա վստահաբար հայտնեց, թե միացյալ Եվրոպայի մասին արդեն խոսք լինել չի կարող: «Ի՞նչ է, Եվրոպան չի՞ մեռել: Այն չի՞ բաժանվել փոքր բնակարանների: Այն չի՞ արգելել երթևեկությունն իր ներսում», - հարցնում էր Սոլովյովը:

Ըստ էության, ռուսական լրագրողները Եվրամիության ներսում համավարակի դեմ պայքարում հարկադրաբար ձեռնարկված միջոցառումները շտապում են փաստերի մանիպուլյացիայով ներկայացնել իբրև Շենգենյան գոտու փլուզում և ԵՄ կործանում: Նույնիսկ կորոնավիրուսի նման գլոբալ մարտահրավերը նրանց չստիպեց ձեռնպահ մնալ հակաեվրոպական քարոզչությունից: Այնինչ, արդեն մայիսի կեսերին Շենգենյան գոտու երկրները սկսեցին բացել իրենց ներքին սահմանները, և այդ երկրներից ոչ մեկը չհայտարարեց այն արժեքներից հրաժարվելու մասին, որոնց վրա խարսխված է ԵՄ-ն:

Այսուհանդերձ, համավարակը միակ թեման չէր, որ հակաեվրոպական քարոզչության համար օգտագործում էր ռուսական հեռուստաալիքը: Այսպես, խոսելով ֆաշիզմի և Երկրորդ համաշխարհային պատերազմի ընթացքում զանգվածային սպանությունների մասին, Սոլովյովը մեղքը բարդում է ողջ Եվրոպայի վրա. «...Դա թույլ տվեց քաղաքակիրթ Եվրոպան, որն իր քաղաքացիներին հրճվանքով ուղարկեց սպանվելու և մատնեց մահվան... Եվրոպան դրա համար թողություն հայցե՞լ է: Ո՛չ» («РТР-Планета», «Երեկոն Վլադիմիր Սոլովյովի հետ», 2020 թ. փետրվարի12-ի թողարկում)։ Նույն հաղորդման ժամանակ, շարունակելով իր դատողությունները, Սոլովյովը խտրական հայտարարություն է անում. «... ապստամբության ընդունակ էին միայն խորհրդային մարդիկ և հրեաները, արևմտյան մարդիկ կոտրվեցին... նրանք անմիջապես հանձնվեցին, իսկ խորհրդային մարդիկ և հրեաները ընդունակ էին դիմադրելու»: Իհարկե, միամտություն է ենթադրել, թե Սոլովյովը չգիտի ֆրանսիական դիմադրության, գերմանական հակաֆաշիստական շարժման, այլ ժողովուրդների պարտիզանական պայքարի մասին: Բայց դրանք հիշելը նրան պետք չէ, նրա խնդիրը Եվրոպան և եվրոպացիներին սևացնելն է, վարկաբեկելը:

Հետքաքրքիր է, որ Վլադիմիր Սոլովյովի շուրջ խմբվել են «հակաարևմտամետ փորձագետներ», որոնց նա պարբերաբար հրավիրում է իր թոք-շոուներին, և որոնք հաղորդումից հաղորդում կրկնում են Եվրոպայի բարոյազրկման և դատապարտվածության, Եվրամիության և ընդհանրապես արևմտյան մոդելի ոչ կենսունակության, ժողովրդավարության մարման և այլնի մասին իրենց նույն մտքերը: Հյուրերի այս շրջանակը հստակ գծագրվել է ինչպես մոնիտորինգի առաջին, այնպես էլ երկրորդ փուլում՝ «Ռուսաստանն այսօր» միջազգային լրատվական գործակալության Զինովևյան ակումբի անդամ Դմիտրի Կուլիկով, Ժողովուրդների բարեկամության Ռուսաստանի համալսարանին կից Պատմական փորձաքննությունների կենտրոնի տնօրենի տեղակալ Բորիս Յակեմենկո, քաղաքագետ Սերգեյ Միխեև, Իսրայելից հասարակական գործիչ Յակով Կեդմի, «Ժամանակի էություն» շարժման առաջնորդ Սերգեյ Կուրղինյան, կինոռեժիսոր Կարեն Շահնազարով և ուրիշներ:

Օրինակ, վերջինիս առաքելությունն է պնդել, թե Եվրոպական Միությունը կենսունակ չէ, և նրան նույն ճակատագիրը բաժին կընկնի, ինչ ԽՍՀՄ-ին: («РТР-Планета», «Երեկոն Վլադիմիր Սոլովյովի հետ», 2020 թ. ապրիլի 1-ի թողարկում): ԵՄ-ի թույլ կառավարելիության, փխրունության և անարդյունավետության, նրա արժեքները քամահրելու մասին պարբերաբար խոսում է նաև քաղաքագետ Սերգեյ Միխեևը («РТР-Планета», «Երեկոն Վլադիմիր Սոլովյովի հետ», 2020 թ. ապրիլի 14-ի թողարկում). «Եվրամիության առասպելական միասնությունը սուտ դուրս եկավ»՝ համավարակի առթիվ պնդում է Բորիս Յակեմենկոն («РТР-Планета», «Երեկոն Վլադիմիր Սոլովյովի հետ», 2020 թ. մարտի 16-ի թողարկում)։ Նման մեջբերումները կարելի է շարունակել: Սակայն մոնիտորինգի ընթացքում չի արձանագրվել որևէ դեպք, երբ այս փորձագետները ինչ-որ դրական բան ասեին Եվրոպայի և եվրոպական կառույցների գործունեության մասին:

Այս և բազմաթիվ նման մանիպուլյացիաները, որոնք միտված են վարկաբեկելու եվրոպական արժեքները, իրենց մեջ լսարանին ապակողմնորոշելու, նրա որոշակի հատվածի մոտ Եվրոպայի և եվրոպացիների մասին թյուր պատկերացում ձևավորելու լուրջ վտանգ են պարունակում: Անկասկած, նման քարոզչական նյութերը քաղաքական դրդապատճառներ ունեն: Հենց դրանով էլ վտանգավոր են, քանի որ ամբողջովին արհամարհվում է հավաստի և անաչառ տեղեկություն ստանալու մարդկանց իրավունքը:

**ԵԶՐԱԿԱՑՈՒԹՅՈՒՆ**

Ինչպես վկայում են մոնիտորինգի արդյունքները, հետազոտված ԶԼՄ-ներում եվրոպական թեմատիկան լուսաբանվում է հիմնականում չեզոք կամ դրական: Բացասական նյութերը աննշան բաժին ունեն՝ Եվրոպային և եվրոպացիներին վերաբերող հրապարակումների ընդհանուր թվի ընդամենը 0,6% - ը: Սակայն, դրա հետ մեկտեղ, մոնիտորինգը հնարավորություն տվեց վեր հանել հետևյալ միտումները.

* Եվրոպական արժեքները վարկաբեկող հրապարակումներ ամենից շատ արձանագրվել են տպագիր լրատվամիջոցներում՝ 161 կամ քարոզչական տարբեր տարրեր պարունակող նյութերի 53,5%-ը։ Հեռուստաալիքներում ևառցանց լրատվամիջոցներում, համապատասխանաբար՝ 94 (31,2%) և 46 (15,3%):

Օգտագործված քարոզչական հնարքներից առավել տարածված է իրադարձությունների և երևույթների աչառու, կանխակալ մեկնաբանությունը: Այն առավել հաճախ օգտագործում են լրագրողները (46%), փորձագետները/հասարակական գործիչները (31%) և քաղաքական գործիչները (12%): Հեղինակային մյուս խմբերը ավելի հազվադեպ են դիմում դրան: Տեղեկատվական մանիպուլյացիաների՝ տարածվածությամբ երկրորդ հնարքը փաստերի խեղաթյուրումն է: Այդ երկուսից ավելի քիչ օգտագործվում է անանուն (ենթադրաբար՝ գոյություն չունեցող) աղբյուրներին հղումը, ատելության արտահայտությունների և բացասական կարծրատիպերի տարածումը:

Ըստ ԶԼՄ-ների տեսակների՝ մոնիտորինգի արդյունքների վերլուծությունը ցույց տվեց, որ քարոզչության տարբեր մեթոդներին դիմելու քանակով լրագրողները մյուս խմբերի հեղինակներին գերազանցում են միայն տպագիր հրատարակություններում: Այստեղ թերթերի աշխատակիցներին բաժին է ընկնում Եվրոպային ու եվրոպացիներին վերաբերող կողմնակալ մեկնաբանությունների, փաստերի խեղաթյուրման, բացասական կարծրատիպերի 74%-ը:

Ի տարբերություն տպագիր մամուլի, հեռուստաընկերությունների եթերում իրենց մեկնաբանություններով քարոզչական հնարքներ օգտագործելու քանակով փորձագետները/հասարակական գործիչներն ավելի քան 2 անգամ գերազանցել են լրագրողներին: Ուշագրավ է, որ հեռարձակվող ԶԼՄ-ներում հրավիրված փորձագետները/հասարակական գործիչները եվրոպական արժեքները վարկաբեկող ավելի շատ արտահայտություններ են օգտագործել, քան մյուս բոլոր խմբերի հեղինակները միասին վերցրած:

Առցանց լրատվամիջոցներում կանխակալ մեկնաբանություններով, բացասական կարծրատիպերի օգտագործմամբ և փաստերի խեղաթյուրմամբ լրագրողներին 2 անգամ գերազանցել են ոչ միայն փորձագետները / հասարակական գործիչները, այլև քաղաքական գործիչները, իսկ պաշտոնատար անձինք՝ 1,5 անգամ: Ընդհանուր առմամբ, հեղինակների վերջին երեք խմբերին բաժին է ընկնում քարոզչական հնարքների կիրառման ավելի քան 78%-ը:

Մոնիտորինգի ընթացքում պարզվել են հակաեվրոպական ուղղվածությամբ նյութերի թվով առաջատարները: Թերթերից՝ «Իրավունքը», հեռուստաալիքներից՝ «РТР-Планета»-ն, առցանց լրատվամիջոցներից՝ «News.am»-ը:

Բովանդակային առումով մոնիտորինգի առաջին փուլում եվրոպական արժեքները վարկաբեկող հրապարակումների համար առիթ հանդիսացած հիմնական թեման Հայաստանի կողմից Ստամբուլյան կոնվենցիայի հնարավոր վավերացումն էր: Հետազոտության երկրորդ փուլում, որը ժամանակային առումով համընկավ կորոնավիրուսի տարածման հետ, հիմնական թեման համավարակն էր: Նույնիսկ Եվրամիության երկրների ձեռնարկած հարկադրված միջոցները (մասնավորապես՝ սահմանների փակումը) որոշ ԶԼՄ-ներ ներկայացրին իբրև եվրոպական արժեքներից հրաժարում և ԵՄ փլուզում:

Մոնիտորինգի տվյալները ցույց են տալիս, որ կանխակալ մեկնաբանությունների և այլ մանիպուլյացիաների հեղինակները, որպես կանոն, դրական են վերաբերվել իրենց խոսքերին, այսինքն՝ հաստատել են դրանք: Անհամաձայնություն ծայրահեղ հազվադեպ է արձանագրվել: Միայն իշխանամետ «Հայկական ժամանակն» է նման մեկնաբանություններ ներկայացրել՝ դրանց նկատմամբ իր բացասական վերաբերմունքն արտահայտելու համար: Հետևաբար, նման պայմաններում հնարավոր չի լինի ինչ-որ բան փոխել, եթե իրենք՝ ԶԼՄ-ները, հակաեվրոպական քարոզչությունից հրաժարվելու ցանկություն չդրսևորեն: Իսկ նրանց մոտ բարի կամքի առկայության դեպքում մոնիտորինգի խումբն **առաջարկում է** .

Քանի որ, ինչպես արդեն նշվել է, արձանագրված քարոզչական հնարքներից առավել տարածվածը իրադարձությունների և երևույթների աչառու, կանխակալ մեկնաբանությունն է, խիստ կարևոր է օգտվել մի քանի աղբյուրներից և ներկայացնել տարբեր կարծիքներ ու դիրքորոշումներ:

Եթե եվրոպական թեմատիկայով փաստերի խեղաթյուրումները կանխամտածված բնույթ չունեն և ստացված տվյալների հավաստիության մեջ համոզվելու ցանկություն կա, ապա ժամանակակից տեխնոլոգիաներով դրանք հեշտ է ճշտել: Ընդ որում, հարկ է ելնել նրանից, որ մեդիագրագիտության տարածմամբ ավելի ու ավելի շատ մարդիկ են ձեռք բերում փաստերը ստուգելու հմտություններ, և լսարանը, կիսաճշմարտության կամ ակնհայտ կեղծ տեղեկություններ հայտնաբերելիս, դադարում է վստահել կամ ծայրահեղ դեպքում սկսում է ավելի քիչ հավատալ տվյալ ԶԼՄ-ին:

Նույնը վերաբերում է անանուն (ենթադրաբար՝ գոյություն չունեցող) աղբյուրներին արված հղումներին: Պետք է հաշվի առնել, որ «ըստ մեր տեղեկությունների», «ինչպես մեզ հայտնի է դարձել» և նման այլ արտահայտությունները, որոնք օգտագործել են մի շարք հետազոտված ԶԼՄ-ներ, զգալիորեն կրճատում են հրապարակված տեղեկության նկատմամբ վստահությունը: Եվ եթե որևէ տեղեկություն, չնայած գործադրված ջանքերին, ճշտված չէ և նրա հավաստիության կասկածներ կան, ապա լսարանը պետք է իմանա այդ մասին:

Եվրոպային և եվրոպացիներին վերաբերող հրապարակումներ պատրաստելիս կարևոր է՝ բացի տեղական տվյալներ օգտագործելուց, հիմնվել նաև միջազգային, եվրոպական կազմակերպությունների ու կառույցների զեկույցներում և որոշումներում առկա թվերի, փաստերի և գնահատականների վրա:

Ընդհանրապես, անհրաժեշտ է հրաժարվել տեղեկությունների միտումնավոր խեղաթյուրումից, ընդհանուր համատեքստից փաստերը կտրելուց և դրանց կանխակալ ներկայացնելուց, ինչպես նաև՝ ուղղակի ապատեղեկատվությունից: Դրա հնարավորության մասին է վկայում այն, որ մոնիտորինգի ընթացքում եվրոպական արժեքների վարկաբեկմանը միտված աննշան քանակի հրապարակումներ են վերհանվել:

Քանի որ բոլոր նախկին կետերն անմիջականորեն կապված են լրագրողական էթիկայի նորմերի հետ, խիստ կարևոր է հետևել դրանց պահպանմանը՝ ԶԼՄ-ների ինքնակարգավորման համակարգում ընդգրկվելու միջոցով:

Եվրոպական արժեքները վարկաբեկող հրապարակումների բացասական լիցքը կարող է ավելի կրճատվել, եթե փորձագետներն ու հասարակական գործիչները, պաշտոնատար անձինք և քաղաքական գործիչները, գիտության և մշակույթի ներկայացուցիչները, այլ հեղինակներ ձեռնպահ մնան կանխակալ մեկնաբանություններից և մանիպուլյացիաներից, ատելության արտահայտություններ և բացասական կարծրատիպեր տարածելուց:

Ինչ վերաբերում է այն ռուսական հեռուստաալիքներին, որոնք Հայաստանում հեռարձակվում են վերգետնյա եթերային եղանակով (այդ թվում՝ հետազոտված «РТР-Планета»-ն), քարոզչություն են իրականացնում և չեն ենթարկվում ՀՀ օրենքներին ու ոլորտը կարգավորող մարմնին, ապա դրանք, ինչպես նաև արտասահմանյան մյուս ալիքները, պետք է տեղափոխվեն կաբելային տիրույթ։

**ՄԵԹՈԴԱԲԱՆՈՒԹՅՈՒՆ**

ԶԼՄ-ների սույն մոնիտորինգը կոչված էր ուսումնասիրելու հայկական լսարանում եվրոպական արժեքների վարկաբեկման քարոզչություն իրականացնող լրատվամիջոցները, ինչպես նաև՝ բացահայտելու և վերլուծելու կամա թե ակամա այդ նպատակին ծառայող հրապարակումները։

Մոնիտորինգի իրականացման հիմնական ուղենիշներն էին ՀՀ Սահմանադրության և օրենսդրության նորմերը, որոնք վերաբերում են խտրականության, վիրավորանքի և զրպարտության անթույլատրելիությանը, թշնամանքի և ատելության հրահրմանը, ինչպես նաև՝ ԵԽ Նախարարների կոմիտեի մի շարք հանձնարարականներ, մասնավորապես ՝

- «Ատելություն» արտահայտող խոսքի վերաբերյալ» R (97) 20 հանձնարարականը,

- «Լրատվամիջոցների և հանդուրժողականության կուլտուրայի զարգացման վերաբերյալ» R (97) 21 հանձնարարականը,

- «Լրատվամիջոցներում բազմակարծությանն աջակցելու միջոցների վերաբերյալ» R (99)1 հանձնարարականը:

Քանի որ քարոզչության իրականացման մեթոդները բազմազան են, մենք դրանք բաժանել ենք հետևյալ պայմանական կարգերի (դրանք կարող են արտահայտվել ինչպես առանձին, այնպես էլ համակցված).

1) ատելության խոսքի կիրառում (hate speech),

2) տարբեր տիպի մանիպուլյացիաներ,

3) բացասական կարծրատիպերի ևկաղապարների (կլիշեների) գործածություն:

Ընդ որում, այս կարգերից յուրաքանչյուրն ուներ իր ենթակարգերը: Այսպես՝ **ատելության խոսքը** ուսումնասիրվել է ըստ թեմատիկ ենթակարգերի` խտրականության և թշնամանքի հրահրման հիմնական տեսակներին համապատասխան՝

- ռասսայական,

- ազգային,

- քաղաքական,

- սոցիալական (այդ թվում՝ գույքային),

- լեզվական,

- կրոնական,

- սեռական/գենդերային,

- այլ:

**Մանիպուլյացիաները** բացահայտվել և բաժանվել են հետևյալ ենթակարգերի.

- փաստերի նենգափոխում և/կամ խեղաթյուրում, ակնհայտ կեղծ տվյալների օգտագործում,

- կողմնակալ մեկնաբանություն՝ «ցանկալի» արդյունքի հասնելու համար,

- հղումներ անանուն կամ գոյություն չունեցող (անհայտ կամ մտացածին) աղբյուրի,

- հանրության ուշադրության շեղում կարևոր խնդրից (գլխավոր թեման դարձնելով անկարևոր պատմություն, այդ թեման չարաշահելով, ուշադրությունը սևեռելով անկարևոր հարցերին, ձգտելով ազդել հույզերի վրա):

**Բացասական կարծրատիպերն ու կաղապարները (կլիշեները**) պայմանականորեն տարբերակվել են հետևյալ սկզբունքով. **կլիշեները** բացասական կամ նսեմացնող ենթատեքստով բառեր կամ արտահայտություններ են (օրինակ՝ որոշ ռուսական լրատվամիջոցներում օգտագործվող «хачики» բառը՝ «հայեր» չեզոք բառի փոխարեն)։ Ինչ վերաբերում է **կարծրատիպերին,** դրանք որոշակի հաճախականությամբ կրկնվող մտքեր, գաղափարներ, բնութագրեր են՝ համեմված այնպիսի բառերով և արտահայտություններով, որոնք բացասական ենթատեքստ կամ ուղղակի բացասական բովանդակություն են ստեղծում (օրինակ ՝ «եվրոպական արժեքները ոչնչացնում են ազգային ինքնությունը»):

**Մոնիտորինգը ներառել է 13 լրատվամիջոց**՝ 5 հեռուստաընկերություն (այդ թվում ՝ մեկը ռուսական՝ Հայաստանի ամբողջ տարածքն ընդգրկող հեռարձակմամբ և ներառված սոցիալական փաթեթում), 3 համապետական թերթ և 5 առցանց լրատվամիջոց (որոնցից մեկը՝ ռուսական «Sputnik Армения»-ն): Դրանց ընտրությունը կատարվել է այնպես, որ հնարավորության դեպքում ներկայացված լինեն տարբեր քաղաքական ուժերի հետ ասոցացվող ԶԼՄ-ներ: Օրինակ, թերթերի դեպքում դիտարկվել է իշխանամետ «Հայկական ժամանակ»-ը և երկու ընդգծված ընդդիմադիրները՝ «Հրապարակ» և «Իրավունք»: Վերջին երկու թերթերը ներառվել են մոնիտորինգի մեջ՝ հաշվի առնելով նաև, որ, ըստ որոշ դիտարկումների, դրանց մեջ առավել շատ են հանդիպում եվրոպական արժեքներին ուղղված ատելության խոսք, մանիպուլյացիա, կարծրատիպեր և կլիշեներ:

Մոնիտորինգում ներառվել են հետևյալ **հեռուստաընկերությունները՝**

- Հանրային հեռուստաընկերություն («Հ1»),

- «Երկիր մեդիա»,

- «Կենտրոն»,

- «5-րդ ալիք»,

- «РТР-Планета»:

Առցանց լրատվամիջոցներից դիտարկվել են հետևյալները՝

- «Tert.am»,

- «1in.am»,

- «24news.am»,

- «News.am»,

- «Armeniasputnik.am»:

Տպագիր և առցանց լրատվամիջոցների **մոնիտորինգի առարկա** են եղել բոլոր հրապարակումները, այդ թվում՝ բովանդակային կշիռ ունեցող լուսանկարները (նկարներ, ծաղրանկարներ)՝ վերնագրերով և/կամ ուղեկցող տեքստերով, բացառությամբ առևտրային, քաղաքական, սոցիալական գովազդի և հայտարարությունների ու «մաքուր» լուսանկարների (հրապարակումներից դուրս, առանց վերնագրի և տեքստի): Առցանց լրատվամիջոցներում մոնիտորինգի են ենթարկվել նաև տեսանյութերը, որոնք հրապարակումների մի մասն են կամ լրացնում են դրանք, ինչպես նաև՝ ներկայացված են որպես առանձին նյութ՝ իրենց վերնագրերով և/կամ ուղեկցող տեքստերով։

Հեռուստաընկերություններում մոնիտորինգի առարկա են եղել հիմնական լրատվական թողարկումները, ինչպես նաև` դրանց հետևող որոշ քաղաքական ծրագրեր (թոք-շոուներ). Հանրային հեռուստաընկերություն՝ «Խաղի կանոններ», «Կենտրոն»՝ «Հայելու դիմաց» (այն հոկտեմբերի կեսից տվյալ ալիքի եթերով չի հեռարձակվում), «Երկիր մեդիա»՝ «Երկրի հարցը», «5-րդ ալիք»՝ «Դեմ առ դեմ», ««РТР-Планета»՝ «Երեկոն Վլադիմիր Սոլովյովի հետ» և «60 րոպե»:

Ընդ որում, հեռուստանյութի տակ հասկացվում է թեմատիկայով, կառուցվածքով և ձևավորմամբ առանձնացված եթերային միավորը, այսինքն՝

ա) լրատվական ծրագրում առանձին սյուժե,

բ) հաղորդավարի հնչեցրած առանձին հաղորդագրություն,

գ) ծրագրի՝ թեմատիկայով, կառուցվածքով և ձևավորմամբ (ընդհատում, բլյում և այլն) առանձնացված հատվածը (բաժին, սյուժե)՝ տարբեր թեմաների/խնդիրների վերաբերյալ:

**Թերթի հրապարակումների** տակ հասկացվում է թեմատիկայով, կառուցվածքով և ձևավորմամբ առանձնացված տեքստային միավորը, այսինքն՝

- առանձին հոդված, լուր, հարցազրույց և այլն,

- առանձին լուսանկար՝ վերնագրով և/կամ տեքստով,

-որպես առանձին նյութ դիտարկվում է նաև որևէ հրապարակման վերաբերյալ խմբագրական մեկնաբանությունը, որը ներկայացվում է հետևյալ բառերով՝ «խմբագրության կողմից», «խմբագրության մեկնաբանություն» և այլն:

Նույնը՝ **առցանց հրապարակման** պարագայում, սակայն այստեղ դիտարկվել են նաև տեսանյութերը: Ընդ որում, այն տեսանյութերը, որոնք տեքստի շարունակությունն էին կամ լրացնում էին դրան, համարվել են տվյալ հրապարակման մաս, իսկ տեքստերից դուրս ներկայացվածները ՝ իրենց վերնագրով և/կամ տեքստով՝ առանձին միավորներ:

Հեռուստատեսային, ինչպես նաև առցանց և տպագիր մամուլի մոնիտորինգի ընթացքում ծանուցումներն (անոնսներն) ու լիդերը դիտարկվել են որպես այն նյութերի մաս, որոնց հետ կապված էին:

Հետազոտության ընթացքում չափումներն իրականացվել են միավորներով: Ընդ որում, արձանագրվել է հետևյալը.

- ուսումնասիրված նյութերի ընդհանուր քանակը,

-ընդհանուրի մեջ այն նյութերի քանակը, որոնք առնչվել են եվրոպական թեմաներին և եվրոպական արժեքներին,

- եվրոպական թեմաներով հրապարակումների մեջ քարոզչական բնույթի այն նյութերը, որոնք միտված էին վարկաբեկելու եվրոպական արժեքները:

Իրենց հերթին, քարոզչական հրապարակումները գնահատվել են հետևյալ չափորոշիչներով.

- քարոզչության բովանդակություն (ի՞նչ է ասվում), այսինքն՝ վերը նշված կարգերից և ենթակարգերից, այդ թվում թեմատիկ, որին է առնչվում հրապարակումը,

- քարոզչական մտքերի կամ ընդհանրապես հրապարակումների հեղինակը (ո՞վ է ասում)՝ լրագրող, փորձագետ/հասարակական գործիչ, քաղաքական, կրոնական, գիտության և մշակույթի գործիչ, պետական ​​պաշտոնյա, վոքս-փոփ և այլն,

- արտահայտված մտքի հեղինակի վերաբերմունքը եվրոպական արժեքները վարկաբեկող բովանդակության նկատմամբ (համաձայն է, համաձայն չէ, չեզոք դիրքորոշում),

- կոնկրետ լրատվամիջոցի վերաբերմունքը քարոզչական բովանդակությանը և հնարքներին`բացասական (-), դրական (+), չեզոք (0):

Ծրագրի սկզբնական փուլում իրականացվել է մեկամսյա փորձնական/պիլոտային մոնիտորինգ, որի հիման վրա մեթոդաբանությունը վերջնական տեսքի է բերվել ՝ հիմնական ուսումնասիրությունը կատարելու համար:

Մոնիտորինգն իրականացվել է 2 փուլով, որոնցից յուրաքանչյուրի տևողությունը 4 ամիս էր: Ընդ որում, առաջին փուլից հետո կազմվել և հրապարակվել է միջանկյալ զեկույց, իսկ մոնիտորինգի ավարտից հետո` վերջնական վերլուծական զեկույց:

**ՀԱՎԵԼՎԱԾ 1**

**Մոնիտորինգի ընթացքում արձանագրված բացասական կարծրատիպերի օրինակներ**

* Հայաստանի նոր իշխանությունները Արևմուտքի գործակալներ են:
* Նիկոլ Փաշինյանը գործում է Եվրոպայի/Արևմուտքի թելադրանքով:
* Արևմուտքի/Եվրոպայի ցուցումներով անբարոյականություն է քարոզվում և արմատավորվում:
* Եվրոպական արժեքները կործանում են ազգային ավանդույթներն ու ինքնությունը, խորթ են այդ ավանդույթներին:
* Ստամբուլյան կոնվենցիան քայքայում է ազգային արժեքները:
* Ստամբուլյան կոնվենցիան մերժվել է հասարակության մեծամասնության կողմից:
* Տխրահռչակ/այլանդակ/պիղծ Ստամբուլյան կոնվենցիա:
* Ստամբուլյան կոնվենցիան նպատակ ունի քայքայել ավանդական ընտանիքը:
* Արևմուտքում ավանդական ընտանիքը վերացել է:
* Արևմուտքը փորձում է իրեն վերապահել ճշմարտության իրավունքը:
* Եվրոպան ինքնուրույն չէ, այն կատարում է ԱՄՆ-ի կամքը:
* Եվրամիությունում ժողովրդավարություն չկա:
* ՆԱՏՕ-ն ժամանակակից աշխարհի գաղութացման ձև է:
* Եվրոպան դավաճանեց Ուկրաինային:
* Հայաստանը Եվրոպայից սովորելու բան չունի:

**Մանիպուլյացիայի՝ փաստերի խեղաթյուրման կամ նենգափոխման, կողմնակալ մեկնաբանությունների օրինակներ**

* «Ստամբուլյան կոնվենցիան հակասում է Հայաստանի Սահմանադրությանը» («5-րդ ալիք» «Հայլուր» լրատվական ծրագիր, 28 նոյեմբերի, 2019): **Խեղաթյուրում.** իրականում ՀՀ արդարադատության նախարարությունը հանդես է եկել պաշտոնական հայտարարությամբ՝ նշելով, որ այդ կոնվենցիան ոչ մի կետով չի հակասում Հայաստանի Սահմանադրությանը:
* **«Ստամբուլյան կոնվենցիան քայքայիչ գործիքակազմի մի բաղադրիչ է․․․ (Ենթադրվում է՝ իբր ՀԿ-ները պետք է որոշեն օտարված երեխաներին ապաստարաններում տեղավորելու հարցը - ԽԱՊԿ)»։** («5-րդ ալիք», «Հարցազրույց» հաղորդում, 16 հոկտեմբերի, 2019): **Խեղաթյուրում.** բռնության ենթարկված երեխաների և կանանց համար ապաստարանները Հայաստանում վաղուց գոյություն ունեն: Դրանք տրամադրում է պետությունը, իսկ հասարակական կազմակերպությունները միայն աջակցում են այդ գործին: Բնականաբար, ոչ ոք առանց լուրջ հիմնավորման երեխաներին չի օտարի ընտանիքներից:
* «Պատկերացնո՞ւմ եք, մանկապարտեզներում լինելու ա 3 գարշոկ, երեք զուգարան․․․ (խոսվում է «3-րդ սեռի» գոյության և օրինականացնելու մասին - ԽԱՊԿ)»։ («5-րդ ալիք», «Հարցազրույց» հաղորդում, 24 հոկտեմբերի, 2019): **Խեղաթյուրում.** Ստամբուլյան կոնվենցիայի տեքստում չկա «երրորդ սեռ» ձևակերպում, այս մանիպուլյացիան օգտագործվում է փաստաթղթի վարկաբեկման համար:
* «Ստամբուլյան կոնվենցիան **գալիս է ջախջախելու մեր ավանդական հայկական ընտանիքը»** («News.am», 1 նոյեմբերի, 2019): **Խեղաթյուրում.** Կոնվենցիայի նպատակը ընտանեկան բռնության կանխարգելումն է և բռնության զոհերի պաշտպանությունը: Կիրառվող մանիպուլյացիան միտված է փաստաթղթի վարկաբեկմանը:
* «Կոնվենցիան կասկածելի, լղոզված փաստաթուղթ է և կարող է վտանգել հայ ազգի արժեքները» («24news.am», 1 նոյեմբերի, 2019): **Խեղաթյուրում.** Կոնվենցիան ստորագրել են տասնյակ երկրներ, ինչը վկայում է այդ փաստաթղթի որակի մասին: Բացի այդ, ստորագրած երկրներից ոչ մեկը չի հայտարարել ազգային արժեքներին սպառնացող վտանգի մասին, և եթե նման վտանգ լիներ, նրանք չէին միանա կոնվենցիային:
* «Եթե մենք հայ քրիստոնյա ենք, հայ առաքելական եկեղեցու զավակներ ենք, ապա դա (Ստամբուլյան կոնվենցիան - ԽԱՊԿ) պետք է դուրս լինի մեր օրակարգից» («24news.am», 10 նոյեմբերի, 2019): **Խեղաթյուրում.** Փաստաթուղթը որևէ հակասություն չունի քրիստոնեության հետ: Դրա ապացույցն այն է, որ կոնվենցիան ստորագրած եվրոպական երկրների մեծ մասում քրիստոնեություն են դավանում:
* «Ստամբուլյան կոնվենցիայի վերաբերյալ ԵԽ պատվիրակության կազմակերպած քննարկումը միջամտություն է ՀՀ ներքին գործերին» («Tert.am », 1 նոյեմբերի 2019): **Խեղաթյուրում.** Ստամբուլյան կոնվենցիան միջազգային փաստաթուղթ է, և Հայաստանն իբրև Եվրոպայի խորհրդի անդամ, կարող է այդ կազմակերպության ներկայացուցիչների հետ քննարկել փոխադարձ հետաքրքրություն ներկայացնող հարցեր: Դա բոլորովին չի նշանակում երկրի ներքին գործերին միջամտություն:
* «Հանրության գերակշիռ մեծամասնությունը ունի խիստ բացասական վերաբերմունք Ստամբուլյան կոնվենցիայի նկատմամբ»։ («1in.am», 20 դեկտեմբերի, 2019): **Խեղաթյուրում.** Չկա որևէ հետազատություն կամ սոցիոլոգիական հարցում, որի տվյալները վկայեն այդ մասին: Փաստաթղթի հակառակորդների կազմակերպած ստորագրահավաքն էլ համոզիչ արդյունքներ չապահովեց: Մի շարք ԶԼՄ-ներ Ստամբուլյան կոնվենցիայի շուրջ իրենց իսկ ստեղծած բացասական ֆոնով փորձում են համոզել լսարանին, թե քաղաքացիների մեծամասնությունը դեմ է այդ փաստաթղթին: Սա մանիպուլյացիայի հայտնի հնարք է:
* «Արևմտյան պիղծ բարքեր» (Ստամբուլյան կոնվենցիայի համատեքստում - ԽԱՊԿ) («Հրապարակ», 24 սեպտեմբերի, 2019): **Խեղաթյուրում.** Արևմուտքը նույնականացվում է պղծության հետ, այն դեպքում, երբ բազմաթիվ երկրներ, այդ թվում Հայաստանը, ձգտում են ինտեգրվել Եվրոպային և ընդօրինակել ժողովրդավարության զարգացման ու մարդու իրավունքների պաշտպանության եվրոպական արժեքները: Ինչ վերաբերում է Ստամբուլյան կոնվենցիային, որի համատեքստում օգտագործված է «պիղծ բարքեր» արտահայտությունը, ապա բավական է ուշադիր կարդալ այդ փաստաթուղթը՝ համոզվելու համար, որ դրա նպատակը բացառապես ընտանեկան բռնության կանխարգելումն է և այդպիսի բռնության զոհերի պաշտպանությունը:
* «Եվրոպաների էդ կեղտաջուրն ինչու ենք մեր երկիր ներկրում» (Ստամբուլյան կոնվենցիայի համատեքստում - ԽԱՊԿ): («Հրապարակ», 12 նոյեմբերի 2019): **Խեղաթյուրում.** օգտվելով Ստամբուլյան կոնվենցիայի և եվրոպական արժեքների շուրջ մի շարք ԶԼՄ-ների ստեղծած բացասական ֆոնից՝ թերթը փոխաբերական ձևով դրանք անվանում է «կեղտաջուր», ինչը իրականության խեղաթյուրմամբ մանիպուլյացիայի շարունակությունն է՝ որոշակի քարոզչական արդյունքի հասնելու համար:
* «...Ձգտում են ... պարտադրել երկրին արժեքներ, որոնք օտար են հայ ժողովրդի ավանդույթներին» (Ստամբուլյան կոնվենցիայի համատեքստում - ԽԱՊԿ): («Իրավունք», 10 սեպտեմբերի 2019): **Խեղաթյուրում.** Հայաստանն ակտիվորեն մասնակցում է Եվրոպական ինտեգրացիային, Եվրոպայի խորհրդի անդամ է, Եվրամիության հետ ստորագրել է Համապարփակ և ընդլայնված գործընկերության համաձայնագիրը, դա արել է սեփական ընտրությամբ, ինչը վկայում է եվրոպական արժեքների և ազգային ավանդույթների միջև հակասությունների բացակայության մասին:
* «Արևմուտքը փորձում է պարտադրել Հայ Առաքելական Սուրբ եկեղեցու դերի նվազեցում և կանաչ լույս աղանդավորական կազմակերպությունների համար...» («Իրավունք», 25 հոկտեմբերի, 2019): **Խեղաթյուրում.** Հայաստանի և եվրոպական կառույցների միջև ստորագրված որևէ փաստաթղթում խոսք չկա Հայ առաքելական եկեղեցու դերի նսեմացման մասին: Եվրոպայի խորհրդի ներկայացուցիչների հետ հայ խորհրդարանականները հոկտեմբերին քննարկել են «Խղճի ազատության և կրոնական կազմակերպությունների մասին» ՀՀ օրենքում փոփոխությունների հարցը՝ եվրոպական չափանիշներին դրանց համապատասխանության առումով: Կարևոր է նշել, որ բերված գնահատողական դատողությունը ներկայացվում է իբրև փաստ, ընդ որում՝ հղում կատարելով տեղեկության կասկածելի (կամ, հնարավոր է, գոյություն չունեցող) աղբյուրի. գրված է՝ «մեր տեղեկություններով»: Սա մանիպուլյացիայի հնարք է:
* «Արևմտյան աշխարհը փառաբանում է այլասերությունը, ապաբարոյականությունը, մարդատյացությունը» («РТР-Планета», «Երեկոն Վլադիմիր Սոլովյովի հետ», 3 հոկտեմբերի 2019). Թոք-շոուի մասնակիցներից մեկի այս դատողությունը այլ բան չէ, քան եվրոպական արժեքների վարկաբեկման նպատակով արված սևացնող, կողմնակալ մեկնաբանություն:
* «Եվրամիությունում ֆաշիզմին նայում են մատների արանքով» («РТР-Планета», «Կիրակնօրյա լուրեր», 13 հոկտեմբերի, 2019): **Խեղաթյուրում.** Եվրամիությունում օրենսդրական մակարդակով արգելված է ֆաշիզմի քարոզչությունը, ինչը սկզբունքային դիրքորոշման և ֆաշիզմը մերժելու վկայություն է:
* «Արևմտյան մոդելը չի կարող խաղաղություն և մարդու զարգացում ապահովել»: («РТР-Планета», «Երեկոն Վլադիմիր Սոլովյովի հետ», 13 նոյեմբերի, 2019). **Խեղաթյուրում.** Արևմտյան երկրները մեծամասնություն են աշխարհի 20 զարգացած երկրների (G20) մեջ և բարձր կենսամակարդակ են ապահովում: Արևմտյան առաջնորդները, որպես կանոն, գլոբալ հակամարտությունների կանխարգելման ջանքեր են գործադրում և միջնորդական առաքելություններ են իրականացնում լոկալ հակամարտությունների կարգավորման ուղղությամբ: Ներկայացված դատողությունը հարց է առաջացնում. իսկ եթե ոչ արևմտյան, ապա ո՞ր մոդելն է ապահովում խաղաղություն և մարդու զարգացում:
* «Եվրոպայի միասնական բանակը չորրորդ ռայխն է: «Մայն կամպֆ», ահա սա է եվրոպական արժեքը: Նացիզմը եվրոպական արժեքների բուն էությունն է․․․»: («РТР-Планета», «Երեկոն Վլադիմիր Սոլովյովի հետ», 20 նոյեմբերի, 2019): **Խեղաթյուրում.** ինչպես հայտնի է, Եվրոպայի միասնական բանակը եվրոպական առաջնորդները մտահղացել են իբրև այլընտրանք ՆԱՏՕ-ին, որում ԱՄՆ-ը գլխավոր դերակատարն է: Երկրորդ համաշխարհային պատերազմից հետո գծագրվեց Եվրոպայի նոր աշխարհակարգը և ձևավորվեց նոր արժեհամակարգ՝ հիմնված ժողովրդավարության, մարդու իրավունքների և ազատությունների նկատմամբ հարգանքի սկզբունքների վրա: Եվրամիությունում օրենսդրորեն արգելված է ֆաշիզմի քարոզչությունը: Նման պայմաններում Հիտլերի «Մայն կամպֆ» գիրքը և նացիզմը ոչ մի կերպ չեն կարող համարվել եվրոպական արժեք, առավել ևս՝ դրանց բուն էություն»:
* «Եվրոպան դավաճանեց Ուկրաինային»: («РТР-Планета», «60 րոպե», 22 նոյեմբերի, 2019): **Խեղաթյուրում.** Հեղինակը նման կանխակալ եզրակացության է հանգում խիստ կասկածելի համեմատությամբ՝ իբր Եվրոպան որպես փախստական ընդունում է Ասիայից ու Աֆրիկայից «ամեն մի թափթփուկի», իսկ Ուկրաինայի առաջ, չնայած մայդանի, ԵՄ դռներն է փակում: Այնինչ, Ուկրաինան և Եվրամիությունը ստորագրել են ասոցացման համաձայնագիրը, որով արագացրել են ինտեգրացիայի գործընթացը, Ուկրաինայի քաղաքացիների համար ԵՄ երկրներ այցելելու վիզային ազատ ռեժիմ է սահմանված, Ուկրաինայում եվրոպական բազմամիլիոն ներդրումներ են կատարվել, Եվրամիության երկու առաջատար երկրների ղեկավարներն ընդգրկված են Դոնեցկի և Լուգանսկի մարզերում հակամարտությունների կարգավորման «Նորմանդական քառյակում»: Նման պայմաններում «Եվրոպան դավաճանեց Ուկրաինային» պնդումը կարող է որակվել իբրև որոշակի քարոզչական արդյունքի հասնելու համար արված մանիպուլյացիա:
* «ՆԱՏՕ-ն գաղութացման նոր բանաձև է, և ալյանսի անդամները չեն հասկանում, որ դե ֆակտո գաղութային կախման մեջ են, քանի որ նրանց անվտանգությունն ամբողջությամբ ԱՄՆ-ի ձեռքում է» («РТР-Планета», «Երեկոն Վլադիմիր Սոլովյովի հետ», 4 դեկտեմբերի, 2019). **Խեղաթյուրում.** չնայած ՆԱՏՕ-ում ԱՄՆ-ի ոչ պաշտոնական առաջնորդող դերին, այսուհանդերձ, այդ կազմակերպությունը ստեղծվել և գործում է քաղաքական և ռազմական միջոցներով մասնակից պետությունների ազատության և անվտանգության կոլեկտիվ պաշտպանության համար: Ալյանսի բյուջեն ձևավորվում է անդամ պետությունների վճարումների հաշվին, իսկ ռազմավարական խնդիրներն ու ընթացիկ գործունեությունը իրականացվում են համատեղ ընդունվող որոշումներով: Բլոկում ընդգրկված պետությունները շահագրգռված են Եվրատլանտյան տարածաշրջանում անվտանգության կոլեկտիվ ապահովմամբ, և եթե ալյանսն իր մեջ «գաղութային կախվածության» սպառնալիք ունենար, ապա նրան չէին անդամագրվի նոր երկրներ: Իսկ անդամների թիվը վերջին քսան տարում ավելացել է՝ 15-ից դառնալով 28:
* «Եվրոպական արժեքները առեղի[[5]](#footnote-5) նման են. կարելի է և այս կողմ շրջել, և այն կողմ» (ասվել է երկակի ստանդարտների կիրառման համատեքստում - **ԽԱՊԿ**): («РТР-Планета», «60 րոպե», 6 դեկտեմբերի, 2019). **Խեղաթյուրում.** արժեքները, որոնց վրա հիմնված է եվրոպական ընկերակցությունը, ձևակերպված են մի շարք հիմնարար փաստաթղթերում, առաջին հերթին՝ Մարդու իրավունքների և հիմնարար ազատությունների պաշտպանության մասին եվրոպական կոնվենցիայում: Եվ եթե ինչ-որ մեկը փորձում է դրանցով մանիպուլյացիաների դիմել և կիրառել երկակի ստանդարտներ, ապա դա չի նշանակում, թե չկա եվրոպական արժեքների հստակ պատկերացում:
* «ԱՄՆ-ն արդիականացրել է Գերմանիայում տեղակայված միջուկային մարտագլխիկները. ԶԼՄ-ներ» («News.am» 11 ապրիլի, 2020): **Խեղաթյուրում**. հղում կատարելով ՏԱՍՍ-ին, «News.am»-ը այս մասին հաղորդում է իբրև կատարված փաստ, սակայն, ինչպես փաստերի ստուգմամբ (fact-checking) պարզվեց՝ ապրիլի դրությամբ մարտագլխիկների փոխարինում դեռ չի իրականացվել, իսկ ԱՄՆ-ը ընդամենը հայտարարել է նման մտադրության մասին (տես՝ էջ 16-ը):
* «Ալիև. 20 տարի շարունակ Եվրոպայի խորհրդի խորհրդարանական վեհաժողովն անում է հնարավոր ամեն ինչ` Ադրբեջանին արատավորելու, զրպարտելու և հեղինակազրկելու համար» («News.am», 15 ապրիլի, 2020). **Խեղաթյուրում.** այս հայտարարությունն Ադրբեջանի նախագահը արել է, քանի որ ԵԽԽՎ-ն չի դատապարտել Արցախում նախագահական ընտրությունների անցկացումը: Քանի որ պաշտոնական Բաքուն չի ընդունում իր երկրում քաղբանտարկյալների և բանտերում լրագրողների առկայությունը, ուստի ԵԽԽՎ-ի քննադատությունն ընդունում է իբրև զրպարտություն և վարկաբեկում:
* «Ինչպես հայտնի է, վերջին ժամանակներս Եվրոպական ամենատարբեր հարթակներից Փաշինյանի հասցեին մի գլուխ գնալով ծանրացող կշտամբանքներ են գալիս․ էլ Վենետիկի հանձնաժողովից, էլ ԵԽԽՎ-ից․․․» («Իրավունք», 18 փետրվարի, 2020): **Խեղաթյուրում.** հետհեղափոխական ժամանակաշրջանում Հայաստանին վերաբերող ոչ մի փաստաթղթում, լինի դա ԵԽԽՎ որոշում կամ Վենետիկի հանձնաժողովի եզրակացություն, չի եղել կշտամբանք, կան միայն առաջարկություններ և կոչեր:
* «Սիրիական աշխարհաքաղաքական խնդրի հետ կապված ԱՄՆ-ն առնվազն պասիվ դիտորդի դերում էր: Իսկ ահա Եվրոպան՝ վախեցած խնդրողի» («Իրավունք», 10 մարտի, 2020): **Խեղաթյուրում.** այս կողմնակալ մեկնաբանությունը հերքելու համար մի մեջբերում անենք «Ռոյթերս» գործակալության տարածած լուրից. «Բրյուսել (Reuters) – Գերմանիայի և Ֆրանսիայի ղեկավարները հինգշաբթի զանգահարել են Ռուսաստանի նախագահ Վլադիմիր Պուտինին՝ իրենց մտահոգությունը հայտնելով սիրիական Իդլիբի շրջանի հումանիտար իրավիճակի համար և կոչ անելով վերջ տալ հակամարտությանը: Գերմանիայի կանցլեր Անգելա Մերկելը և Ֆրանսիայի նախագահ Էմանուել Մակրոնը Բրյուսելում Եվրամիության գագաթնաժողովի ընթացքում հեռախոսային զրույց են ունեցել Ռուսաստանի ղեկավարի հետ: Նրանք երկուսն էլ պահանջել են անհապաղ դադարեցնել ռազմական գործողությունները և բնակչությանը հումանիտար օգնություն ցուցաբերելու հնարավորություն ստեղծել»: (<https://www.reuters.com/article/us-syria-security-europe/merkel-macron-urge-putin-to-end-conflict-in-syrias-idlib-idUSKBN20E2R6>). Ինչպես երևում է մեջբերված տեքստից, եվրոպական ղեկավարները ոչ մեկին ոչինչ չեն խնդրում, նրանք մտահոգություն են հայտնում, կոչ են անում և պահանջում են դադարեցնել ռազմական գործողությունները:
* «Թրանսփարենսի ինթերնեշնլ» կազմակերպության հիմնական գործառույթներից է՝ արևմտյան տրանսնացիոնալ ընկերությունների մուտքը այլ երկրներ ապահովելը» («Իրավունք», 13 մարտի, 2020). **Խեղաթյուրում.** այդ կազմակերպության ոչ կանոնադրության մեջ, ոչ էլ այլ փաստաթղթերում նման առաքելության մասին որևէ հիշատակում չկա: Ավելին՝ «Թրանսփարենսի ինթերնեշնլ»-ի Հայաստանի մասնաճյուղի գործունեության մեջ նույնպես չկա որևէ բան, որը նման մտահանգման հիմք կծառայի:
* «Եվրամիությունը դրամաշնորհներ է տրամադրել Նիկոլի կառավարությանը, որպեսզի վերջինս թաղի «հայկական կոնյակ» հասկացությունը («Իրավունք», 20 մարտի, 2020). **Խեղաթյուրում**. իրականում եվրոպական շուկա «հայկական կոնյակի» արտահանման պայմանները քննարկվում են արդեն մի քանի տարի, և խնդիրն այն է, որ «կոնյակ» անվանումն իբրև բրենդ ֆրանսիական է և համապատասխանում է Ֆրանսիայի քաղաքի աշխարհագրական անվանմանը: Միաժամանակ, «Հայկական կոնյակը» բրենդ է Հայաստանի համար: Այս խնդիրը կարգավորվում է «Ծագման վայրի անվանումների և դրանց միջազգային գրանցման մասին» Լիսաբոնյան համաձայնագրով, ինչպես նաև՝ Առևտրի համաշխարհային կազմակերպության շրջանակներում ընդունված՝ «Մտավոր սեփականության իրավունքների՝ առևտրին առնչվող հայեցակետերի մասին» համաձայնագրով, որին միացել է նաև Հայաստանը: Նախատեսվում է, որ առաջիկա 25 տարվա ընթացքում հայկական արտադրողները դեռ կարող են օգտագործել «կոնյակ» անվանումը, սակայն դրանից հետո խմիչքը պետք է վերանվանվի «բրենդի»:
* «Մանկապղծության կոնվենցիան վավերացնելուն պատգամավորները տվեցին դրական եզրակացություն»(«Իրավունք», 28 ապրիլի, 2020). **Խեղաթյուրում.** իրականում ՀՀ Ազգային ժողովը վավերացրել է «Սեռական շահագործումից և սեռական բնույթի բռնություններից երեխաների պաշտպանության մասին» Եվրոպայի խորհրդի կոնվենցիան: Այս փաստաթուղթը ևս իշխանությունից զրկված ուժերն օգտագործում են քաղաքական սպեկուլյացիաների և հետհեղափոխական իշխանության վարկաբեկման համար, ինչպես և Ստամբուլյան կոնվենցիայի դեպքում:
* «Փաշինյանն այս նոր «վհուկաորսն» ինքնուրույն մտահղանալ և ծրագրել չէր կարող: Նրան այդ հարցում «օգնել» են և այն էլ՝ հիմնավորապես: Ովքե՞ր: Առաջին հերթին Փաշինյանին իշխանության բերած և նրա իշխանությունից լիուլի օգտվող շրջանակները: Դրանք հայտնի են զանազան անվանումներով՝ «սորոսականներ», «արևմտյան լրտեսներ», «հակառուսական տարրեր», «հակակոռուպցիոն պայքարի սուտ մենեջերներ», «անցյալը փորփրող թախտաբիթիներ» և այլն»: («Հրապարակ», 14 հունվարի, 2020). Օգտագործված են **բացասական կարծրատիպեր՝** այդ թվում վիրավորական բնույթ ունեցող: Կիրառված է **խեղաթյուրում.** Փաշինյանն իշխանության է եկել «թավշյա հեղափոխությամբ», որը ինքն էլ գլխավորել է ի սկզբանե: Եվ ինչ-որ շրջանակների՝ նրան իշխանության բերելու մասին պնդումները հիմնազուրկ են:
* «Հրապարակ» թերթը, հղում կատարելով անանուն աղբյուրի և տեղեկացնելով Վենետիկի հանձնաժողովի նախագահ Հրայր Թովմասյանի ու Ջիանի Բուքիքիոյի տեսազրույցի մասին, պնդում է, թե վերջինս ասել է. «Վենետիկի հանձնաժողովը Եվրոպայի սահմանադրական կարգի պահապանն է, ՍԴ նախագահները հանձնաժողովի գործընկերներն են, ուստի իրենք թույլ չեն տա, որ նրանց վրա ճնշումներ, անհարկի հետապնդումներ լինեն, անձեռնմխելիության նորմերը ոտնահարեն»: («Հրապարակ», 18 հունվարի, 2020). **Խեղաթյուրում**. անանուն (ենթադրաբար՝ գոյություն չունեցող) աղբյուրին հղումը մեջբերման հավաստիության վերաբերյալ լուրջ կասկածներ է հարուցում: Այդ կասկածներն ավելի են ուժեղանում, քանի որ հիշյալ զրույցի մասին ՍԴ մամուլի ծառայության տարածած պաշտոնական հաղորդագրության մեջ նման մանրամասնություն չկա: ՍԴ-ի շուրջ այնպիսի իրավիճակ է, որ եթե Բուքիքիոն իսկապես նման շոյիչ հավաստիացում աներ, մամուլի ծառայությունը, ակնհայտորեն, դա մեջբերելու հնարավորությունը բաց չէր թողնի:
* «Եթե Հայաստանի իշխանությունները լավ աշխատած լինեին, գուցե այս փոփոխվող աշխարհում 2020 թ․գարունը մենք դիմավորեինք վավերացված համաձայնագրով (խոսքը ՀՀ-ԵՄ Համապարփակ և ընդլայնված գործընկերության համաձայնագրի մասին է - **ԽԱՊԿ**)... Հայաստանի քաղաքացիներից շատերի մտավախությունն այն է, որ այս անորոշ վիճակը մեզ ավելի ու ավելի է տանելու դեպի ռուսական ազդեցության գոտի ու էլ ավելի է կտրելու Եվրոպայից»: («Հրապարակ», 15 ապրիլի, 2020). **Խեղաթյուրում.** Եվրամիության 16 երկիր արդեն վավերացրել է հիշյալ համաձայնագիրը, և գործընթացը շարունակվում է: Վերջին ամիսներին այն դանդաղել է կորոնավիրուսի համավարակի հետ կապված օբյեկտիվ պատճառներով: Սակայն դա չի կարող հիմք դառնալ ռուսական ազդեցության մեծացման ու Եվրոպայից կտրվելու համար: Մանավանդ, որ թավշյա հեղափոխությունից հետո Հայաստանը վարում է միանգամայն ինքնուրույն արտաքին քաղաքականություն:
* Ռուսաստանի պաշտպանության նախարարության պաշտոնական ներկայացուցիչ, գեներալ-մայոր Կոնաշենկովը հայտարարել է, թե՝ «Սիրիայի քաղաքացիները չէին էլ կասկածում Եվրոպայում և ԱՄՆ–ում կեղծ պաշտպանների այդպիսի քանակի, ինչպես և այս բոլոր տարիների ընթացքում իրենց իբր թե ուղարկված շռայլ հումանիտար օգնության գոյության մասին» («Sputnik-Армения», 4 մարտի, 2020). **Խեղաթյուրում.** Եվրամիությունն ու ԱՄՆ-ը կարևոր դեր են կատարում Սիրիայում իրավիճակի կարգավորման, այդ թվում՝ հումանիտար խնդիրների լուծման համար: Եվ ռուսական գեներալի այդ արտահայտությունը վկայում է սիրիական խնդիրը միանձնյա և իր պատկերացրածով լուծելու Ռուսաստանի ձգտման մասին:
* Իրանի հոգևոր առաջնորդ․ «չի կարելի վստահել նաև Եվրոպային, նրանց հետ բանակցությունները միշտ խաբեությամբ և կեղծիքով են ուղեկցվում» («Երկիր մեդիա» հեռուստաընկերություն, «Երկիրն այսօր» ծրագիր, 17 հունվարի, 2020): **Խեղաթյուրում.** եթե այս պնդումը համապատասխաներ իրականությանը, պաշտոնական Թեհրանը չէր շարունակի բանակցել ԵՄ հետ՝ Իրանի դեմ պատժամիջոցները մեղմելու հարցով:
* «...էն ուժերը, աշխարհաքաղաքական, որ բերել են Նիկոլին, բերել են Արցախի հարցի լուծման համար, դրա համար էլ Եվրոպայի արձագանքը (Փաշինյանի քաղաքականությանը - **ԽԱՊԿ**) բավականին զուսպ ա... նաև ԱՄՆ-ի, Ռուսաստանի...», («Երկիր մեդիա» հեռուստաընկերություն, «Երկրի հարցը» ծրագիր, 21 փետրվարի, կրկնությունը՝ 25 փետրվարի, 2020): **Խեղաթյուրում.** Նիկոլ Փաշինյանն իշխանության է եկել թավշյա հեղափոխությամբ, որն ինքն էլ ի սկզբանե ղեկավարել է և հեղինակի մատնանշած աշխարհաքաղաքական կենտրոնները չեն միջամտել այդ գործընթացին, այլ միայն ուշադիր հետևել են իրադարձությունների զարգացմանը: Միաժամանակ, Փաշինյանի իշխանության գալով էլ Արցախի հարցը չի լուծվել և հազիվ թե լուծվի տեսանելի ապագայում: Հետևաբար, նման պայմաններում պնդել, թե Փաշինյանին «բերել են» ղարաբաղյան խնդրի լուծման համար, ոչ այլ ինչ է, քան մանիպուլյացիա:
* «ՎԵՏՕ» շարժման ղեկավար Նարեկ Մալյան. «ՄԻԵԴ-ում էլ կան ծախու դատավորներ, որոնց Սորոսը գումարներ է տվել»: («5-րդ ալիք» հեռուստաընկերություն, «Հարցազրույց» հաղորդում, 11 մարտի, 2020). **Խեղաթյուրում.** միջազգային դատական ատյանը վարկաբեկելուն միտված ակնհայտ կեղծ մեղադրանք:
* «Ուկրաինան թաղել է Եվրամիության հետ ասոցիացան» («РТР-Планета», «Երեկոն Վլադիմիր Սոլովյովի հետ», 3 փետրվարի, 2020): **Խեղաթյուրում.** Ուկրաինայի ու Եվրամիության միջև կնքված ասոցացման համաձայնագիրը ներկայումս էլ շարունակվող ինտեգրման գործընթացի ուղեցույց է:
* «Այնտեղ (Արևմուտքում - **ԽԱՊԿ**) ընդհանրապես բացակայում են բարոյականությունն ու առաքինությունը» («РТР-Планета», «Երեկոն Վլադիմիր Սոլովյովի հետ», 12 փետրվարի, 2020): **Խեղաթյուրում.** Բարոյականությունն ու առաքինությունը հաճախ են տարբեր կերպ մեկնաբանվում, սակայն Արևմուտքի երկրներում դրանց բացակայության մասին պնդումը զուրկ է որևէ ծանրակշիռ հիմքից և զուտ վարկաբեկիչ բնույթ ունի:
* «…Իրականում եվրոպացիների մոտ արժեքներ չկան, կա միայն ռացիոնալիզմ» («РТР-Планета», «Երեկոն Վլադիմիր Սոլովյովի հետ», 12 փետրվարի, 2020): **Խեղաթյուրում.** Եվրամիությունն ու մյուս եվրոպական կառույցները ձևավորվել են այնպիսի արժեքների հիման վրա, ինչպիսիք են ազատությունը, հավասարությունը, մարդու հիմնարար իրավունքների հարգումը: Եվ պատահական չէ, որ Եվրոպան հետևողականորեն հանդես է գալիս հանուն այդ արժեքների պաշտպանության: Ինչ վերաբերում է ռացիոնալիզմին, ապա այն ցանկացած քաղաքական հարցի լուծման բաղկացուցիչ է, որը եվրոպացիները, որպես կանոն, օգտագործում են՝ ելնելով հիշյալ արժեքներից:
* «Նացիզմը Եվրոպան է ծնել... Այն եվրոպական քաղաքակրթության զավակն է» («РТР-Планета», «Երեկոն Վլադիմիր Սոլովյովի հետ», 27 փետրվարի, 2020): **Խեղաթյուրում.** նացիզմը եվրոպական քաղաքակրթության հետ նույնականացնելը քարոզչական մանիպուլյացիա է: Երկրորդ համաշխարհային պատերազմի տարիներին եվրոպացիների գերակշիռ մեծամասնությունը պայքարել է նացիստական վարչակարգերի դեմ՝ փրկելով քաղաքակրթությունը ֆաշիզմից: Իսկ պատերազմից հետո ֆաշիզմի քարոզչությունն օրենքով արգելվել է:
* «Եվրոպան փակվեց սահմանների մեջ, այսինքն՝ Եվրամիության առասպելական միասնությունը սուտ դուրս եկավ» («РТР-Планета», «Երեկոն Վլադիմիր Սոլովյովի հետ», 16 մարտի, 2020): **Խեղաթյուրում.** եթե կորոնավիրուսի համաճարակի դեմ պայքարի համար Եվրամիության երկրները ստիպված էին փակել սահմանները, ապա դա բնավ չի նշանակում, թե միասնությունը փլուզված է և ԵՄ-ն դադարեցրել է գոյությունը: Դրա ապացույցն է այն, որ երկու ամիս անց Շենգենյան երկրները նորից բացեցին իրենց սահմանները:
* «Ո՞ւր է եվրոպական համերաշխությունը, ո՞ւր են եվրատլանտյան արժեքները, ինչպե՞ս են դրանք ընդհանրապես արտահայտվում, եթե նրանք այս իրավիճակով հրաժարվեցին օգնել միմյանց»: («РТР-Планета», «Երեկոն Վլադիմիր Սոլովյովի հետ», 23 մարտի, 2020): **Խեղաթյուրում.** եվրոպական պետությունների սահմանների համավարակով պայմանավորված ժամանակավոր փակումը, ինչպես նաև՝ առավել տուժած երկրներին օգնելու որոշակի հապաղումը հիմք չեն տալիս պնդելու համերաշխության բացակայության ու եվրոպական արժեքներից հրաժարվելու մասին: Ինչպես ցույց տվեց իրադարձությունների հետագա զարգացումը Շենգենյան գոտու սահմանները կրկին բացվեցին, իսկ Եվրամիությունը բազմամիլիոն ներդրումներ հատկացրեց կորոնավիրուսի դեմ գլոբալ պայքարի համար:
* «Ի՞նչ առնչություն ունի այսօր Եվրոպան ժողովրդավարության հետ: Նրանք կարող են իրենց վերադարձնել ժողովրդավարությունը միայն սահմաններ փակելով... Եվ ժողովրդի իշխանություն էլ այնտեղ չկա, որովհետև այնտեղ ամեն ինչ որոշում է Բրյուսելում նստած չինովնիկը» («РТР-Планета», «Երեկոն Վլադիմիր Սոլովյովի հետ», 23 մարտի, 2020): **Խեղաթյուրում.** հաղորդման հյուրը կասկածի տակ է առնում Եվրոպայում ժողովրդավարության առկայությունը՝ անտեսելով, որ հենց Եվրոպան է օրրանը ժողովրդավարության, որի հիմնարար սկզբունքներով է ձևավորվել Եվրամիությունը: ԵՄ-ն պետությունների կամավոր միավորում է, որի անդամները համաձայնել են իրենց իրավասությունների մի մասը պատվիրակել միավորման կառույցներին: Իսկ Բրյուսելում նստող չինովնիկը միայն կատարում է այն, ինչ որոշում են ԵՄ երկրների առաջնորդները:
* «ՆԱՏՕ-ում կարծում են, թե Ռուսաստանի գլխավոր նպատակը միավորման երկրներին անպատիժ ռմբակոծելն է» («РТР-Планета», «Երեկոն Վլադիմիր Սոլովյովի հետ», 1 ապրիլի, 2020): **Խեղաթյուրում.** ՆԱՏՕ-ի որևէ փաստաթղթում և այդ միավորման ներկայացուցիչների որևէ հրապարակային ելույթում չկա նման պնդում: Հաղորդումը վարողի այդ խոսքերը այլ բան չեն, քան ՆԱՏՕ-ին վարկաբեկելուն միտված մանիպուլյացիա:
* «Ամբողջ Եվրոպայում փակել են եկեղեցիները... Եվ ստացվում է, որ Եվրոպան դրան վաղուց էր պատրաստ, որ եկեղեցիներն արդեն վաղուց պետք չէին» («РТР-Планета», «Երեկոն Վլադիմիր Սոլովյովի հետ», 6 ապրիլի, 2020): **Խեղաթյուրում.**  բավական է այցելել ցանկացած եվրոպական երկիր՝ համոզվելու համար, որ եկեղեցիները կան և գործում են:
* «Եվրոպան հրաժարվեց Ուկրաինային օգնել համավարակի հարցում» («РТР-Планета», «Երեկոն Վլադիմիր Սոլովյովի հետ», 14 ապրիլի, 2020): **Խեղաթյուրում.** իրականում Եվրամիությունը Ուկարինային 1,2 միլիարդ եվրո է տրամադրել կորոնավիրուսի դեմ պայքարի համար:
* «Արժեքների արևմտյան համակարգը, որի կենտրոնում մարդն էր, փլուզվեց» ((«РТР-Планета», «Շաբաթվա լուրերը Դմիտրի Կիսելյովի հետ» 26 ապրիլի, 2020). **Խեղաթյուրում.** նույնիսկ համավարակի պայմաններում Եվրամիությունը շարունակում է գոյություն ունենալ՝ հիմնվելով նույն արժեքների վրա. ազատություն, հավասարություն, ժողովրդավարություն, մարդու իրավունքների պաշտպանություն:

**ՀԱՎԵԼՎԱԾ 2**

**Աղյուսակ 1.**

|  |  |  |  |
| --- | --- | --- | --- |
| **Ամիսներ** | ***Դիտարկված նյութերի ընդհանուր քանակը*** | ***Եվրոպական թեմատիկային վերաբերող նյութերի քանակը*** | ***Քարոզչության տարրեր պարունակող նյութերի քանակը*** |
| *Սեպտեմբեր 2019* | 24471 | 13542 | 48 |
| *Հոկտեմբեր 2019* | 29515 | 1879 | 49 |
| *Նոյեմբեր 2019* | 24985 | 13456 | 91 |
| *Դեկտեմբեր 2019* | 24764 | 1233 | 25 |
| *Հունվար 2020* | 23208 | 1108 | 14 |
| *Փետրվար 2020* | 25458 | 1543 | 29 |
| *Մարտ 2020* | 28676 | 1287 | 26 |
| *Ապրիլ 2020* | 27898 | 13859 | 19 |
| ***Ընդամենը*** | **208975** | **48445** | **301** |

**Աղյուսակ 2.**

|  |  |  |  |  |  |  |
| --- | --- | --- | --- | --- | --- | --- |
| ***ԶԼՄ-ներ տեսակները*** | ***Դիտարկված նյութերի ընդհանուր քանակը*** | | ***Եվրոպական թեմատիկային վերաբերող նյութերի քանակը*** | | ***Քարոզչության տարրեր պարունակող նյութերի քանակը*** | |
| ***Հեռուստաընկերություններ*** | **23727** | | **6908** | | **94** | |
| 1-ին փուլ | 2-րդ փուլ | 1-ին փուլ | 2-րդ փուլ | 1-ին փուլ | 2-րդ փուլ |
| 11472 | 12255 | 4041 | 2867 | 65 | 29 |
| ***Տպագիր ԶԼՄ-ներ*** | **9880** | | **2683** | | **161** | |
| 1-ին փուլ | 2-րդ փուլ | 1-ին փուլ | 2-րդ փուլ | 1-ին փուլ | 2-րդ փուլ |
| 4873 | 5007 | 1732 | 951 | 116 | 45 |
| ***Առցանց լրատվամիջոցներ*** | **175368** | | **38854** | | **46** | |
| 1-ին փուլ | 2-րդ փուլ | 1-ին փուլ | 2-րդ փուլ | 1-ին փուլ | 2-րդ փուլ |
| 87390 | 87978 | 24337 | 14517 | 32 | 14 |

**Աղյուսակ 3.**

|  |  |  |  |  |
| --- | --- | --- | --- | --- |
| **Քարոզչության տարրեր պարունակող արտահայտությունների հեղինակները** | **Քարոզչության տարրերի դիմելու քանակը** | **Քարոզչության տարրեր պարունակող արտահայտությունների նկատմամբ հեղինակի վերաբերմունքը** | | |
| **Համաձայն է** | **Համաձայն չէ** | **Չեզոք** |
| **Լրագրող** | 164 | 150 | 8 | 6 |
| **Փորձագետ/հասարակական գործիչ** | 103 | 98 | 3 | 3 |
| **Քաղաքական գործիչ** | 44 | 43 | 1 | 0 |
| **Պաշտոնատար անձ** | 27 | 24 | 2 | 1 |
| **Գիտության/մշակույթի ներկայացուցիչ** | 5 | 5 | 0 | 0 |
| **Կրոնական գործիչ** | 2 | 2 | 0 | 0 |
| **Շարքային քաղաքացիներ/**  **vox populi** | 1 | 1 | 0 | 0 |
| **Այլ** | 6 | 6 | 0 | 0 |
| **ԸՆԴԱՄԵՆԸ** | **352** | **329** | **14** | **10** |

**Աղյուսակ 4.**

|  |  |  |  |  |  |
| --- | --- | --- | --- | --- | --- |
| **Քարոզչության տարրեր պարունակող արտահայտությունների հեղինակները** | **Մանիպուլյացիա** | | | | **Կարծրատիպ/կլիշե** |
| **Փաստերի խեղաթյուրում/կեղծ տվյալներ** | **Կողմնակալ մեկնաբանություն** | **Հղում տեղեկությունների անանուն (չնույնականացված) աղբյուրին** | **Թեմայի կարևորությունից ուշադրության շեղում** |
| **Լրագրող** | 23 | 147 | 15 | 3 | 37 |
| **Փորձագետ/հասարակական գործիչ** | 8 | 100 | 0 | 1 | 8 |
| **Քաղաքական գործիչ** | 9 | 39 | 1 | 1 | 3 |
| **Պաշտոնատար անձ** | 1 | 24 | 0 | 3 | 2 |
| **Գիտության/մշակույթի ներկայացուցիչ** | 1 | 5 | 0 | 0 | 3 |
| **Կրոնական գործիչ** | 0 | 2 | 0 | 0 | 0 |
| **Շարքային քաղաքացիներ/**  **vox populi** | 0 | 1 | 0 | 0 | 0 |
| **Այլ** | 2 | 4 | 0 | 0 | 2 |
| **ԸՆԴԱՄԵՆԸ** | **44** | **322** | **16** | **8** | **55** |

**Աղյուսակ 5.**

|  |  |  |  |
| --- | --- | --- | --- |
| **Քարոզչության տարրեր պարունակող արտահայտությունների հեղինակները** | **Քարոզչության տարրերի դիմելու քանակը** | | |
| **Թերթեր** | **Հեռուստաընկերություններ** | **Առցանց լրատվամիջոցներ** |
| **Լրագրող** | 125 | 31 | 8 |
| **Փորձագետ/հասարակական գործիչ** | 19 | 69 | 15 |
| **Քաղաքական գործիչ** | 14 | 15 | 15 |
| **Պաշտոնատար անձ** | 5 | 9 | 13 |
| **Գիտության/մշակույթի ներկայացուցիչ** | 5 | 0 | 0 |
| **Կրոնական գործիչ** | 0 | 1 | 1 |
| **Շարքային քաղաքացիներ/**  **vox populi** | 0 | 0 | 1 |
| **Այլ** | 1 | 3 | 2 |
| **ԸՆԴԱՄԵՆԸ** | **169** | **128** | **55** |

**Աղյուսակ 6.**

|  |  |  |  |
| --- | --- | --- | --- |
| **Թերթեր** | ***Դիտարկված նյութերի ընդհանուր քանակը*** | ***Եվրոպական թեմատիկային վերաբերող նյութերի քանակը*** | ***Քարոզչության տարրեր պարունակող նյութերի քանակը*** |
| ***«Հայկական ժամանակ»*** | 4152 | 1040 | **10** |
| ***«Իրավունք»*** | 2159 | 707 | **119** |
| ***«Հրապարակ»*** | 3569 | 936 | **32** |

**Աղյուսակ 7.**

|  |  |  |  |
| --- | --- | --- | --- |
| **Քարոզչության տարրեր պարունակող արտահայտությունների հեղինակները** | **Քարոզչության տարրերի դիմելու քանակը՝ ըստ յուրաքանչյուր թերթի** | | |
| ***«Հայկական ժամանակ»*** | ***«Իրավունք»*** | ***«Հրապարակ»*** |
| **Լրագրող** | 7 | 87 | 31 |
| **Փորձագետ/հասարակական գործիչ** | 0 | 17 | 2 |
| **Քաղաքական գործիչ** | 2 | 12 | 0 |
| **Պաշտոնատար անձ** | 2 | 3 | 0 |
| **Գիտության/մշակույթի ներկայացուցիչ** | 0 | 5 | 0 |
| **Կրոնական գործիչ** | 0 | 0 | 0 |
| **Շարքային քաղաքացիներ/**  **vox populi** | 0 | 0 | 0 |
| **Այլ** | 0 | 1 | 0 |
| **ԸՆԴԱՄԵՆԸ** | **11** | **125** | **33** |

**Աղյուսակ 8.**

|  |  |  |  |
| --- | --- | --- | --- |
| **Հեռուստաընկերություններ** | ***Դիտարկված նյութերի ընդհանուր քանակը*** | ***Եվրոպական թեմատիկային վերաբերող նյութերի քանակը*** | ***Քարոզչության տարրեր պարունակող նյութերի քանակը*** |
| ***«Երկիր մեդիա»*** | 4103 | 1078 | **7** |
| ***«Կենտրոն»*** | 4192 | 1276 | **3** |
| ***Հայաստանի հանրային հեռուստաընկերություն*** | 5903 | 1660 | **1** |
| ***«5-րդ ալիք»*** | 4244 | 1102 | **23** |
| ***«РТР-Планета»*** | 5285 | 1792 | **60** |

**Աղյուսակ 9.**

|  |  |  |  |  |  |
| --- | --- | --- | --- | --- | --- |
| **Քարոզչության տարրեր պարունակող արտահայտությունների հեղինակները** | **Քարոզչության տարրերի դիմելու քանակը՝ ըստ յուրաքանչյուր հեռուստաընկերության** | | | | |
| ***«Երկիր մեդիա»*** | ***«Կենտրոն»*** | ***Հայաստանի հանրային հեռուստաընկերություն*** | ***«5-րդ ալիք»*** | ***«РТР-Планета»*** |
| **Լրագրող** | 0 | 0 | 0 | 0 | 31 |
| **Փորձագետ/հասարակական գործիչ** | 3 | 1 | 1 | 13 | 51 |
| **Քաղաքական գործիչ** | 2 | 0 | 0 | 10 | 3 |
| **Պաշտոնատար անձ** | 1 | 3 | 0 | 0 | 5 |
| **Գիտության/մշակույթի ներկայացուցիչ** | 0 | 0 | 0 | 0 | 0 |
| **Կրոնական գործիչ** | 1 | 0 | 0 | 0 | 0 |
| **Շարքային քաղաքացիներ/**  **vox populi** | 0 | 0 | 0 | 0 | 0 |
| **Այլ** | 0 | 0 | 1 | 0 | 2 |
| **ԸՆԴԱՄԵՆԸ** | **7** | **4** | **2** | **23** | **92** |

**Աղյուսակ 10.**

|  |  |  |  |
| --- | --- | --- | --- |
| **Առցանց լրատվամիջոցներ** | ***Դիտարկված նյութերի ընդհանուր քանակը*** | ***Եվրոպական թեմատիկային վերաբերող նյութերի քանակը*** | ***Քարոզչության տարրեր պարունակող նյութերի քանակը*** |
| ***«1in.am»*** | 34408 | 7437 | **4** |
| ***«24news.am»*** | 36046 | 7280 | **9** |
| ***«News.am»*** | 58857 | 13581 | **20** |
| ***«Tert.am»*** | 33247 | 7249 | **9** |
| ***«Sputnik Armenia»*** | 12810 | 3317 | **4** |

**Աղյուսակ11.**

|  |  |  |  |  |  |
| --- | --- | --- | --- | --- | --- |
| **Քարոզչության տարրեր պարունակող արտահայտությունների հեղինակները** | **Քարոզչության տարրերի դիմելու քանակը՝ ըստ յուրաքանչյուր առցանց լրատվամիջոցի** | | | | |
| ***«1in.am»*** | ***«24news.am»*** | ***«News.am»*** | ***«Tert.am»*** | ***«Sputnik Armenia»*** |
| **Լրագրող** | 2 | 0 | 4 | 2 | 0 |
| **Փորձագետ/հասարակական գործիչ** | 0 | 1 | 6 | 6 | 2 |
| **Քաղաքական գործիչ** | 1 | 4 | 4 | 5 | 1 |
| **Պաշտոնատար անձ** | 3 | 2 | 5 | 2 | 1 |
| **Գիտության/մշակույթի ներկայացուցիչ** | 0 | 0 | 0 | 0 | 0 |
| **Կրոնական գործիչ** | 0 | 1 | 0 | 0 | 0 |
| **Շարքային քաղաքացիներ/**  **vox populi** | 0 | 0 | 1 | 0 | 0 |
| **Այլ** | 0 | 1 | 1 | 0 | 0 |
| **ԸՆԴԱՄԵՆԸ** | **6** | **9** | **21** | **15** | **4** |

1. **Սույն զեկույցում ներկայացված կարծիքներն ու գնահատականները Խոսքի ազատության պաշտպանության կոմիտեինն են և կարող են չհամընկնել Նիդերլանդների կառավարության տեսակետների հետ։** [↑](#footnote-ref-1)
2. https://armenpress.am/arm/news/983126.html [↑](#footnote-ref-2)
3. <http://www.bundeswehr-journal.de/2019/geheime-atomwaffenuebung-steadfast-noon/> [↑](#footnote-ref-3)
4. <https://bulgarianmilitary.com/2020/04/06/us-will-send-new-nuclear-bombs-to-germany-russia-claims/> [↑](#footnote-ref-4)
5. Առեղ-Սայլի թափքի երկու կողմերի հաստ ձողերը-<https://bararanonline.com/%D5%A1%D5%BC%D5%A5%D5%B2> [↑](#footnote-ref-5)